**ΣΕΠΤΕΜΒΡΙΟΣ 9!!**

**ΠΑΝΑΓΙΑ ΚΥΚΚΟΥ ΚΥΠΡΟΥ**

**ΑΚΟΛΟΥΘΙΑ**

*(Χ. Μπούσιας)*

*π. Νεκτάριος Μαμαλούγκος, www.nektarios.gr)*

**ΜΙΚΡΟΣ ΕΣΠΕΡΙΝΟΣ.**

*Εις το· Κύριε εκέκραξα, ιστώμεν στίχους δ’, και ψάλλομεν τα εξής Προσόμοια. Ήχος δ’. Έδωκας σημείωσιν.*

Έδωκας Κυκκώτισσα, ως θησαυρόν αγιάσματος, την αγίαν Εικόνα Σου, Κυπρίων συστήμασι, τοις ανευφημούσι, Σου την υπέρ ψάμμον, θαλάσσης άμετρον πληθύν, των θαυμασίων και ανακράζουσιν· η Ελεούσα άπαντας, χαίρε ημών θεία έφορος, προστασία αντίληψις, αρωγή και βοήθεια.

Σου το χαριτόβρυτον, και πανσεβάσμιον έκτυπον, προσκυνούντες Κυκκώτισσα, Λουκάς ο ιστόρησεν, ο εικονογράφος, και Ευαγγελίου, ιερωτάτου συγγραφεύς, αναβοώμεν· την ευλογίαν Σου, υψόθεν δος τοις δούλοις Σου, και τα ημάς κατατρύχοντα, χαλεπά ασθενήματα, αποδίωξον τάχιστα.

Καύχημα περίδοξον, του Ησαΐου του έμφρονος, της Μονής Σου δομήτορος, υπάρχεις Κυκκώτισσα, νόσου ληθαργίας, η ιασαμένη, αυτόν ραπίσαντά ποτε, της νήσου δούκα ον και παρώτρυνεν, ταχύ κομίσαι Δέσποινα, την σεβασμίαν Εικόνα Σου, ώδε Θεογεννήτρια, εκ της Πόλεως πόλεων.

Άγοντες εόρτιον, νυν θαυμασίων Σου σύναξιν, Θεοτόκε Κυκκώτισσα, της Σης προς τους δούλους Σου, ακλινούς προνοίας, θείας ενεργείας, τας Σας υμνούμεν εν χορώ, ότι παρέχεις ημίν τα πρόσφορα, και άπαντας φωνούντάς Σου, κλήσιν την όντως υπέρτιμον, ελεείς ως φιλάνθρωπος, και πληροίς της Σης χάριτος.

*Δόξα. Και νυν. Ήχος δ’.*

Δεύτε πιστοί πνευματικώς συνευφρανθώμεν, των ευεργεσιών αναμιμνησκόμενοι, προς πάντας τους ευσεβόφρονας, της Ελεούσης του Κύκκου. Αύτη γαρ ως ευσυμπάθητος, των αιτουμένων εκπληροί, τα προς σωτηρίαν αιτήματα, και παραμυθεί τους εν θλίψεσι και στενοχωρίαις. Δεχέσθω όθεν τας χαριστηρίους ημών εντεύξεις, και ως οίδεν ανταμειβέσθω τους αγώνας ημών του βίου, παρέχουσα πάσι το πλούσιον έλεος.

*Απόστιχα. Ήχος β’. Οίκος του Εφραθά.*

Γάνυται και σκιρτά, το όρος της Τροόδους, κατέχον την Εικόνα, της θείας Κυκκωτίσσης, ως όλβον πολυτίμητον.

Στ.: Μνησθήσομαι του ονόματός Σου εν πάση γενεά και γενεά.

Δήμοι των ευσεβών, και μοναστών χορείαι, κυκλούσι καθ’ εκάστην, την θείαν Σου Εικόνα, Κυκκώτισσα πανθαύμαστε.

Στ.: Το πρόσωπόν Σου λιτανεύουσιν οι πλούσιοι του λαού.

Κρήνη ως αληθώς, παντοίων ιαμάτων, εδείχθη η Εικών Σου, δροσίζουσα απαύστως, Σους πρόσφυγας Κυκκώτισσα.

*Δόξα. Τριαδικόν.*

Κύριε και Θεέ, Τριάς υπεραγία, ελέησον και σώσον, τους πόθω Κυκκωτίσσης, ασπαζομένους έκτυπον.

*Και νυν. Θεοτοκίον.*

Πέπλησμαι χαρμονής, αξιωθείς εν όρει, ασπάσασθαι Τροόδους, Εικόνα Κυκκωτίσσης, της Ελεούσης άπαντας.

*Νυν απολύεις. Τρισάγιον.*

*Απολυτίκιον. Της Εικόνας. Ήχος πλ. α’. Τον συνάναρχον Λόγον.*

Την αγίαν μορφήν Σου κατασπαζόμενοι, ήνπερ ιστόρησε πόθω, ο χριστοκήρυξ Λουκάς, Ελεούσα θαυματόβρυτε Κυκκώτισσα, χάριν αιτούμεθα την Σην, και ταχείαν αρωγήν, εν θλίψεσι και κινδύνοις, Συ γαρ υπάρχεις Κυπρίων, και ορθοδόξων πάντων καύχημα.

*Δόξα. Και νυν. Της εορτής. Ήχος δ’.*

Η γέννησίς σου Θεοτόκε, χαράν εμήνυσε πάση τη οικουμένη· εκ σου γαρ ανέτειλεν ο ήλιος της δικαιοσύνης, Χριστός ο Θεός ημών, και λύσας την κατάραν, έδωκε την ευλογίαν, και καταργήσας τον θάνατον, εδωρήσατο ημίν ζωήν την αιώνιον.

*Απόλυσις.*

**ΜΕΓΑΣ ΕΣΠΕΡΙΝΟΣ**

*Μετά τον Προοιμιακόν, το· Μακάριος ανήρ. Εις δε το· Κύριε εκέκραξα, ιστώμεν στίχους στ’, και ψάλλομεν τα εξής Προσόμοια. Ήχος α’. Ω του παραδόξου θαύματος.*

Ω του παραδόξου θαύματος! Δένδρα πως κορυφάς, εαυτών υπέκλιναν, Εικόνι Σου τη σεπτή, Μήτερ Κυκκώτισσα, εις ταύτης προς τους δρυμούς, Τροόδους όρους πανίερον πρόοδον, εν οίσπερ πανευλαβώς, ο θαυμαστώς Ησαΐας εδόμησε, Σοι περίδοξον σεμνείον, και Μονήν περίκλυστον, ως θησαύρισμα θείον, την Εικόνα Σου κατέχουσαν.

Βαβαί των Σων θαυμασίων αγνή! Ως κρουνός αείρρους, βρύεις τοις προστρέχουσιν, Εικόνι Σου τη σεπτή, νάματα χάριτος, εκάστοτε δαψιλώς, θαυματοβρύτις Κυκκώτισσα Δέσποινα, διόπερ νυν ευλαβώς, χαριστηρίους ωδάς Σοι προσφέρομεν, εξαιρέτως δε Κυπρίων, η σεπτή ομήγυρις, ης ακέστωρ υπάρχεις, αρωγός και θεία έφορος.

Την Σην δοξάζομεν εύνοιαν, των πιστών χορείαι, και θείαν αντίληψιν, Κυκκώτισσα θαυμαστή, κλέος της Κύπρου λαμπρόν, και πόθω την ιεράν, κατασπαζόμεθα Μήτερ Εικόνα Σου, Απόστολος ην Λουκάς, χερσίν ιδίαις αυτού καθιστόρησε, Κεχαριτωμένη χαίρε, εκβοώντες Δέσποινα, ιαμάτων ταμείον, και θαυμάτων πλούτε άσυλε.

*Έτερα. Ήχος ο αυτός. Πανεύφημοι Μάρτυρες υμάς.*

Πηγάζεις εκάστοτε πιστοίς, δρόσον ως ουράνιον, και γλυκασμόν θείον Δέσποινα, της νυχθημέρου Σου, προστασίας ρείθρα, και της αφθονίας Σου, Παρθένε οικτιρμών τα γνωρίσματα, τοις μεγαλύνουσι, των θαυμάτων Σου το μέγεθος, Ελεούσα, Κυκκώτισσα πάναγνε.

Ως ώφθης κατ’ όναρ ληθαργώ, κοιμωμένω πάνσεμνε, προ της αγίας Εικόνος Σου, σώσαι προτρέπουσα, τούτον εκ κινδύνου, του πυρός Κυκκώτισσα, αυτήν Μήτερ Θεού επιφάνηθι, τοις Σοι προσφεύγουσι, και την θείαν ευλογίαν Σου, δος υψόθεν, ημίν και υγείαν.

Νεφέλη Κυκκώτισσα λαμπρά, ομβροφόρε δίωξον, την ανομβρίαν και πίανον, αυχμώδη άρουραν, πάσης νήσου Κύπρου, η πιστοίς ομβρίζουσα, χαράν ειρήνην άμφω υγείαν, και θείαν φώτισιν, τοις εν θλίψεσι στενάζουσι, κατωδύνων, πολέμου κακώσεων.

*Δόξα. Και νυν. Ήχος πλ. β’.*

Σήμερον, λαμπράν συστησάμενοι πανήγυριν, οι χοροί των εν Κύπρω ορθοδόξως βιούντων, και των ευεργεσιών Σου μιμνησκόμενοι, χαριστήριον αίνον Σοι άδομεν, Κυκκώτισσα Θεοτόκε, εξαιρέτου γαρ ευνοίας ημάς ηξίωσας, την παναγίαν Σου Εικόνα ημίν δωρησαμένη, ην άλλην πηγήν Σιλωάμ ανέδειξας, πιστούς ποτίζουσαν νάμασι των αειζώων δωρεών Σου, όθεν ευλαβώς αυτήν κυκλούντες, και εν αγαλλιάσει αυτήν ασπαζόμενοι, Σην θείαν αρωγήν επιζητούμεν, προς περάτωσιν του επιγείου ημών αγώνος, και σωτηρίαν των ψυχών ημών.

*Είσοδος το Φως ιλαρόν, το Προκείμενον, και τα Αναγνώσματα.*

*Γενέσεως το Ανάγνωσμα. (Κεφ. 28, 10-17)*

Εξήλθεν Ιακώβ από του φρέατος του όρκου και επορεύθη εις Χαρράν. Και απήντησε τόπω, και εκοιμήθη εκεί· έδυ γαρ ο ήλιος, και έλαβεν από των λίθων του τόπου, και έθηκε προς κεφαλής αυτού· και εκοιμήθη εν τω τόπω εκείνω, και ενυπνιάσθη. Και ιδού κλίμαξ εστηριγμένη εν τη γη, ης η κεφαλή αφικνείτο εις τον ουρανόν· και οι Άγγελοι του Θεού ανέβαινον και κατέβαινον επ’ αυτής· Ο δε Κύριος επεστήρικτο επ’ αυτής, και είπεν· Εγώ ειμί ο Θεός Αβραάμ του πατρός σου, και ο Θεός Ισαάκ, μη φοβού, η γη, εφ’ ης συ καθεύδεις επ’ αυτής, σοι δώσω αυτήν, και τω σπέρματί σου. Και έσται το σπέρμα σου ωσεί άμμος της γης και πλατυνθήσεται επί Θάλασσαν, και Λίβα, και Βορράν, και επί Ανατολάς· και ενευλογηθήσονται εν σοι πάσαι αι φυλαί της γης, και εν τω σπέρματί σου. Και ιδού εγώ ειμί μετά σου, διαφυλάσσων σε εν τη οδώ πάση, ου εάν πορευθής· και επιστρέψω σε εις την γην ταύτην, ότι ου μη σε εγκαταλίπω, έως του ποιήσαι με πάντα όσα ελάλησά σοι. Και εξηγέρθη Ιακώβ εκ του ύπνου αυτού και είπεν. Ότι έστι Κύριος εν τω τόπω τούτω, εγώ δε ουκ ήδειν. Και εφοβήθη, και είπεν. Ως φοβερός ο τόπος ούτος! Ουκ έστι τούτο, αλλ’ η οίκος Θεού, και αύτη η πύλη του ουρανού.

*Προφητείας, Ιεζεκιήλ το Ανάγνωσμα. (Κεφ. 43, 27 & 44, 1-4)*

Έσται από της ημέρας της ογδόης και επέκεινα, ποιήσουσιν οι Ιερείς επί το θυσιαστήριον τα ολοκαυτώματα υμών, και τα του σωτηρίου υμών, και προσδέξομαι υμάς, λέγει Κύριος (μδ’ 1). Και επέστρεψέ με κατά την οδόν της πύλης των Αγίων της εξωτέρας της βλεπούσης κατά ανατολάς, και αύτη ην κεκλεισμένη. Και είπε Κύριος προς με· Η πύλη αύτη κεκλεισμένη έσται, ουκ ανοιχθήσεται, και ουδείς ου μη διέλθη δι αυτής, ότι Κύριος ο Θεός, Ισραήλ εισελεύσεται δι αυτής, και έσται κεκλεισμένη. Διότι ο Ηγούμενος ούτος κάθηται επ’ αυτήν του φαγείν άρτον ενώπιον Κυρίου, κατά την οδόν του Αιλάμ της πύλης εισελεύσεται, και κατά την οδόν αυτού εξελεύσεται. Και εισήγαγέ με κατά την οδόν της πύλης των Αγίων της προς Βορράν, κατέναντι του οίκου, και είδον και ιδού πλήρης δόξης ο οίκος Κυρίου.

*Παροιμιών το Ανάγνωσμα. (Κεφ. 9, 1-11)*

Η σοφία ωκοδόμησεν εαυτή οίκον και υπήρεισε στύλους επτά. Έσφαξε τα εαυτής θύματα, και εκέρασεν εις κρατήρα τον εαυτής οίνον, και ητοιμάσατο την εαυτής τράπεζαν. Απέστειλε τους εαυτής δούλους, συγκαλούσα μετά υψηλού κηρύγματος, ως επί κρατήρα, λέγουσα· Ος εστιν άφρων, εκκλινάτω προς με, και τοις ενδεέσι φρενών είπεν· Έλθετε φάγετε τον εμόν άρτον, και πίετε οίνον, ον κεκέρακα υμίν, απολίπετε αφροσύνην, και ζήσεσθε· και ζητήσατε φρόνησιν, ίνα βιώσητε, και κατορθώσητε σύνεσιν εν γνώσει, ο παιδεύων κακούς, λήψεται εαυτώ ατιμίαν, ελέγχων δε τον ασεβή, μωμήσεται εαυτόν· (οι γαρ έλεγχοι τω ασεβεί, μώλωπες αυτώ).

Μη έλεγχε κακούς, ίνα μη μισήσωσί σε, έλεγχε σοφόν και αγαπήσει σε. Δίδου σοφώ αφορμήν, και σοφώτερος έσται· γνώριζε δικαίω, και προσθήσει του δέχεσθαι.

Αρχή σοφίας, φόβος Κυρίου, και βουλή Αγίων, σύνεσις, (το γαρ γνώναι Νόμον, διανοίας εστίν αγαθής)· τούτω γαρ τω τρόπω πολύν ζήσεις χρόνον, και προστεθήσεταί σοι έτη ζωής.

*Λιτή. Ήχος α’.*

Ευφραίνου εν Κυρίω των Κυπρίων η αγιοτρόφος νήσος, αγιαζομένη τη παναλκεί χάριτι της πανυμνήτου Παρθένου Κυκκωτίσσης Θεοτόκου. Αύτη γαρ ηρετίσατο κατοικείν εν δρυμοίς δασυσκίοις, ως ορεινόμος όρνις, και σκέπειν υπό τας πτέρυγας της αυτής προστασίας, πάντας τους χριστωνύμους, όθεν πανευλαβώς Αυτή προσιόντες, και ασπαζόμενοι πόθω το θαυματόβρυτον έκτυπον, τας ευλογίας αυτής αιτούμεθα προς βίον κρείττονα.

*Ήχος β’.*

Του ησυχαστού Ησαΐου την σιωπήν, ουκ ίσχυσαν διακόψαι τα λακτίσματα του δουκός Βουτομίτου, ει μη μόνον ο πόθος της Εικόνος της Ελεούσης Θεοτόκου, ην ποτε Λουκάς ο Απόστολος εχάραξεν. Αυτής τα θαυμάσια και ημών τα χείλη ανοίγουσι, προς αίνον των μεγαλείων της γλυκείας Μητρός του Υψίστου, και δοξολογίαν αέναον του εξ Αυτής τεχθέντος, Θεού των απάντων και Σωτήρος των ψυχών ημών.

*Ήχος γ’.*

Τις επαξίως υμνήσει την προς ημάς Σου εύνοιαν, την πολυειδώς και πολυτρόπως εκφαινομένην, Παναγία Παρθένε πολυΰμνητε Κυκκώτισσα; Στείρας γαρ γυναίκας ευτέκνους εποίησας, άλαλον παιδίον εύλαλον έδειξας, και έτερον ωσεί νεκρόν κείμενον, προ της Σης Εικόνος εθεράπευσας. Κήρυκες ουν άπαντες γενόμενοι, των καθ’ εκάστην θαυμάτων Σου, φωνή στεντορεία μακαρίζομέν Σε, και Χριστόν δοξάζομεν τον Σε μεγαλύναντα.

*Ήχος δ’.*

Θαυμαστώς εδοξάσθη, και παραδόξως εθαυμαστώθη εν γη και θαλάσση, τη Ση αΰλω επισκιάσει, το ιερώτατον της μορφής Σου έκτυπον, Κυκκώτισσα Θεοτόκε. Ιάκωβον γαρ τον ποτε δαιμονώντα, ον ελεεινώς εσπάραττε το ακάθαρτον πνεύμα, σωφρονούντα και υγιή ανέδειξας, αίνεσιν ευχαριστίας Σοι αναπέμποντα, ως ουν πάσιν ευλαβώς επικαλουμένοις σε, υπερφυή επιτελείς θαύματα πάντοτε, ούτω και εν εμοί θαυμάστωσον, το πανάγιόν Σου όνομα Ελεούσα Παρθένε.

*Εις τον Στίχον. Ήχος πλ. α’. Χαίροις ασκητικών.*

Χαίροις, Θεογεννήτορ σεμνή, χρυσοπορφύρωτε παστάς του Παντάνακτος, χρυσέρυθρε μυροθήκη, του Παρακλήτου ναέ, έμψυχε του Λόγου, θείον τέμενος, Αυτού πολυάνθιστε, κήπε και ευωδέστατε, πασών χαρίτων, ανεξάντλητε χείμαρρε, και αείρρυτε, κρήνη πάσι προχέουσα, νάματα τα σωτήρια, Παρθένε πανάμωμε, Μονής του Κύκκου προστάτις, και αντιλήπτορ και έφορε, κραυγάζομεν πόθω, οι προσφεύγοντες απαύστως, τη θεία σκέπη Σου.

Στ.: Ηγίασε το σκήνωμα Αυτού ο Ύψιστος.

Χαίρει, εγκαυχωμένη φαιδρώς, εν τη Ση χάριτι Παρθένε Κυκκώτισσα, η σύναξις των Κυπρίων, και καθ’ εκάστην πιστώς, Σης μορφής τω θείω, εκτυπώματι, προσφεύγουσα κράζει Σοι· αληθώς φύλαξ πέλεις μοι, φρουρός ακέστωρ, παραστάτις εν θλίψεσι, και ιάτειρα, ταχινή ασθενείας μου, όθεν τη Ση πανύμνητε, Μονή προσπελάζοντες, ην ο κλεινός Ησαΐας, ιδίοις μόχθοις εδόμησε, το Σον προσκυνούμεν, ο ιστόρησεν ασμένως, Λουκάς εκτύπωμα.

Στ.: Μνησθήσομαι του ονόματός Σου εν πάση γενεά και γενεά.

Χάριν, θεόθεν εύρες πολλήν, νεκρούς εγείρειν απελαύνειν νοσήματα, συσφίγγειν τους παραλύτους, διώκειν τάχος εσμόν, δαιμονίων πάθη, τα δυσίατα, ιάσθαι και ρύεσθαι, αλγεινής περιστάσεως, τους προσκυνούντας, την αγίαν Εικόνα Σου, απειρόγαμε, Θεοτόκε Κυκκώτισσα, όθεν Σοι χαριστήριον, ωδήν εξυφαίνομεν, αι των Κυπρίων χορείαι, και ορθοδόξων τα τάγματα, απάντων εν πίστει, ακλινεί καταφευγόντων, τη αντιλήψει Σου.

*Δόξα. Και νυν. Ήχος πλ. α’.*

Τη ως αγιάσματος κρήνη αειρρύτω σεπτή Εικόνι Σου, καταφεύγουσα Κυπρίων η ομήγυρις εις τους αιώνας, καρπούται τας πλουσίας Σου δωρεάς Κυκκώτισσα Θεοτόκε, χάριν γαρ και έλεος βραβεύεις πάσι τοις χριστωνύμοις, σωτηρίαν αψευδή τοις εν κινδύνοις και κλύδωσι, χαράν τοις θλιβομένοις και ρώσιν τοις πάσχουσιν, η εν παντί ουν ημάς προστατεύουσα, και επερχομένων δεινών ταχύ απαλλάτουσα Σους δούλους, τη ενθέρμω αντιλήψει Σου, σώσον μελλούσης γεέννης τους πρόσφυγας της Σης χάριτος.

*Νυν απολύεις. Τρισάγιον.*

*Απολυτίκιον. Της Εικόνας. Ήχος πλ. α’. Τον συνάναρχον Λόγον.*

Την αγίαν μορφήν Σου κατασπαζόμενοι, ήνπερ ιστόρησε πόθω, ο χριστοκήρυξ Λουκάς, Ελεούσα θαυματόβρυτε Κυκκώτισσα, χάριν αιτούμεθα την Σην, και ταχείαν αρωγήν, εν θλίψεσι και κινδύνοις, Συ γαρ υπάρχεις Κυπρίων, και ορθοδόξων πάντων καύχημα.

*Δόξα. Και νυν. Της εορτής. Ήχος δ’.*

Η γέννησίς σου Θεοτόκε, χαράν εμήνυσε πάση τη οικουμένη· εκ σου γαρ ανέτειλεν ο ήλιος της δικαιοσύνης, Χριστός ο Θεός ημών, και λύσας την κατάραν, έδωκε την ευλογίαν, και καταργήσας τον θάνατον, εδωρήσατο ημίν ζωήν την αιώνιον.

*Απόλυσις.*

**ΟΡΘΡΟΣ**

*Μετά την α’ στιχολογίαν, κάθισμα. Ήχος δ’. Κατεπλάγη Ιωσήφ.*

Χαριστήριον ωδήν, Σοι αναπέμπομεν φαιδρώς, εκτελούντες εορτήν, των θαυμασίων Σου αγνή, Θεοκυήτορ Κυκκώτισσα Παναγία, Κυπρίων ο χορός, ο χριστώνυμος, αχλύν γαρ λυπηρών, και κακώσεων, υπερφυώς απήλασας Ελεούσα, και χαρμονής πάντας έπλησας, τους προσκυνούντας εν κατανύξει, Σην αγίαν Εικόνα.

*Δόξα. Και νυν. Της εορτής.*

Αναβόησον Δαυΐδ, τι ώμοσέ σοι ο Θεός; Α μοι ώμοσε φησί, και εκπεπλήρωκεν ιδού, εκ του καρπού της κοιλίας μου δους την Παρθένον· εξ ης ο πλαστουργός, Χριστός ο νέος Αδάμ, ετέχθη βασιλεύς, επί του θρόνου μου· και βασιλεύει σήμερον, ο έχων την βασιλείαν ασάλευτον. Η στείρα τίκτει, την Θεοτόκον, και τροφόν της ζωής ημών.

*Μετά την β’ στιχολογίαν, κάθισμα. Όμοιον.*

Θεραπεύσας ληθαργόν, ο Ησαΐας Μανουήλ, την αγίαν Σου μορφήν, ήνπερ εχάραξε Λουκάς, ο θεογράφος Κυκκώτισσα Θεοτόκε, προέτρεψε ταχύ, κομίσαι Μήτερ αγνή, εις Κύπρον την λαμπράν, βασιλικών εκ σκηνών, εν τω σεπτώ τεμένει Σου Παναγία, ην ασπαζόμενοι κράζομεν· εις τους αιώνας ημών υπάρχεις, εύχος θείον και σέμνωμα.

*Δόξα. Και νυν. Της εορτής.*

Εκ της ρίζης Ιεσσαί, και εξ οσφύος του Δαυΐδ, η Θεόπαις Μαριάμ, τίκτεται σήμερον ημίν, και νεουργείται, η σύμπασα και θεουργείται. Συγχάρητε ομού, ο ουρανός και η γη· αινέσατε αυτήν, αι πατριαί των εθνών, Ιωακείμ ευφραίνεται, και Άννα πανηγυρίζει κραυγάζουσα· Η στείρα τίκτει, την Θεοτόκον, και τροφόν της ζωής ημών.

*Μετά τον Πολυέλεον, κάθισμα. Ήχος πλ. δ’. Το προσταχθέν μυστικώς.*

Την χαριτόβρυτον μορφήν Σου Θεοτόκε, ήνπερ ηυλόγησας χερσί Σου ταις ιδίαις, προσκυνούντες εν μάνδρα Σου τη περιδόξω, Σην εύνοιαν μεγαλύνομεν οι πιστοί, προς πάντας τους δεομένους Σου ευλαβώς, και γηθόμενοι κράζομεν· Θεογεννήτορ αγνή, νήσου Κύπρου ωράϊσμα χαίρε θεία Κυκκώτισσα.

*Δόξα. Και νυν. Της εορτής.*

Αγαλλιάσθω ουρανός, γη ευφραινέσθω· ο του Θεού γαρ ουρανός, εν γη ετέχθη, η Θεόνυμφος αύτη εξ επαγγελίας. Η στείρα βρέφος θηλάζει την Μαριάμ· και χαίρει επί τω τόκω Ιωακείμ. Ράβδος λέγων ετέχθη μοι, εξ ης το άνθος Χριστός, εβλάστησεν εκ ρίζης Δαυΐδ. Όντως θαύμα παράδοξον!

*Το α’ Αντίφωνον του δ’ Ήχου.*

*Προκείμενον Ήχος δ’: Μνησθήσομαι του ονόματός σου εν πάση γενεά και γενεά.*

Στιχ.: Εξηρεύξατο η καρδία μου λόγον αγαθόν.

*Ευαγγέλιον εκ του κατά Λουκάν: Εν ταις ημέραις εκείναις, αναστάσα Mαριάμ επορεύθη...*

*Δόξα: Ταις της Ελεούσης...*

*Και νυν: Ταις της Κυκκωτίσσης...*

*Ιδιόμελον. Ήχος πλ. β’. Στιχ.: Ελέησόν με ο Θεός κατά το μέγα έλεός σου...*

Την των πιστών τας αιτήσεις ταχύ προσδεχομένην, και ύδωρ εκ νεφελών του ουρανού κατάγουσαν γη τη ανίκμω, Κυκκώτισσαν Κυρίαν υμνήσωμεν κράζοντες· επάκουσον ημών των εν κατανύξει επικαλουμένων Σε, και τας αυχμώσας ημών καρδίας κατάρδευσον, νάμασι των Σων μητρικών προς Κύριον εντεύξεων.

*Είτα οι Κανόνες· ο α’ Κανών της Εορτής, και της Εικόνος.*

*Ο α’ Κανών της Εορτής.*

*Ωδή α’. Ήχος β’. Ο Ειρμός: Δεύτε λαοί, άσωμεν άσμα Χριστώ...*

Δεύτε πιστοί, Πνεύματι θείω γηθόμενοι, την εξ ακάρπου σήμερον, επιδημήσασαν, εις βροτών σωτηρίαν, αειπάρθενον Κόρην, ύμνοις τιμήσωμεν.

Χαίρε σεμνή, Μήτηρ και δούλη Χριστού του Θεού, η της αρχαίας πρόξενος, μακαριότητος, των ανθρώπων τω γένει, σε πάντες επαξίως, ύμνοις δοξάζομεν.

Η της ζωής, τίκτεται σήμερον γέφυρα, δι’ ης βροτοί ανάκλησιν, της καταπτώσεως, της εις Άδου ευρόντες, Χριστόν τον ζωοδότην, ύμνοις δοξάζουσιν.

*Ο Κανών της Εικόνος, ου η Ακροστιχίς: Αγνής Κυκκωτίσσης υμνώ τα μεγαλεία. Χ. Μ.*

*Ωδή α’. Ήχος δ’. Ανοίξω το στόμα μου.*

Αγνή αειπάρθενε, Θεογεννήτορ Κυκκώτισσα, την θείαν εικόνα Σου, θαυμάτων ούσαν πηγήν, ασπαζόμενοι, πανευλαβώς αντλούμεν, εκ ταύτης τα βλύζοντα, πάσιν ιάματα.

Γηθόμενοι σπεύσομεν, τη αρραγεί αντιλήψει Σου, Παρθένε Κυκκώτισσα, και πανσθενεί αρωγή, εν ταις θλίψεσι, και συμφοραίς του βίου, εκάστοτε κράζοντες· Χαίρε Παντάνασσα.

Νοσούντων η ίασις, και ασθενούντων αντίληψις, υπάρχεις Κυκκώτισσα, όθεν πιστών οι χοροί, ασπαζόμενοι, την θείαν Σου Εικόνα, εκ ταύτης αρύονται, τάχος ιάματα.

Ηλίου λαμπρότερον, εκλάμπον Σου το εκτύπωμα, φωτίζει Κυκκώτισσα, εν αμαρτίας σκιά, τους καθεύδοντας, Κυρία Θεοτόκε, και ζόφω αείποτε, πόνων και θλίψεων.

*Καταβασία.*

Σταυρόν χαράξας Μωσής, επ’ ευθείας ράβδω την Ερυθράν διέτεμε, τω Ισραήλ πεζεύσαντι, την δε επιστρεπτικώς, Φαραώ τοις άρμασι κροτήσας ήνωσεν, επ’ εύρους διαγράψας, το αήττητον όπλον· διο Χριστώ άσωμεν, τω Θεώ ημών ότι δεδόξασται.

*Ωδή γ’. Ο Ειρμός. Ήχος β’. Στερέωσον ημάς εν σοι Κύριε...*

Αμέμπτως τω Θεώ πολιτευσάμενοι, την πάντων εκύησαν σωτηρίαν, οι θεόφρονες γεννήτορες, της τον Κτίστην τεκούσης και Θεόν ημών.

Ο πάσι την ζωήν πηγάζων Κύριος, εκ στείρας προήγαγε την Παρθένον· ην εισδύναι κατηξίωσε, μετά τόκον φυλάξας αδιάφθορον.

Της Άννης τον καρπόν Μαρίαν σήμερον, την βότρυν κυήσασαν ζωηφόρον, ως Θεοτόκον ανυμνήσωμεν, προστασίαν τε πάντων και βοήθειαν.

*Της Εικόνος. Τους Σους υμνολόγους.*

Συσείονται όρη του Τροόδους, χαρά ανεκφράστω αγαθή, και άλση περιζώννυνται, Παρθένε αγαλλίασιν, την εορτήν Σου σήμερον, άγοντα Μήτερ Κυκκώτισσα.

Κωφών ώτα ήνοιξας ευδρόμους, Κυκκώτισσα έδειξας χωλούς, τυφλούς ιδείν ηξίωσας, τους παραλύτους έσφιγξας, και πνεύματα ακάθαρτα, τη χάριτί Σου εδίωξας.

Υμνών Σε Κυκκώτισσα Παρθένε, την Σην κατασπάζομαι μορφήν, ην ο Λουκάς ιστόρησε, και ήνπερ ευλογήσασα, η χάρις του τεχθέντος μου, είη μετά ταύτης έφησθα.

Μεγάλα και ξένα Σης Εικόνος, τα θαύματα πέλουσιν αγνή, Κυκκώτισσα πανύμνητε, του Ησαΐου σέμνωμα, του εν δρυμοίς και άλσεσι, θεοφιλώς ενασκήσαντος.

*Καταβασία.*

Ράβδος εις τύπον του μυστηρίου παραλαμβάνεται· τω βλαστώ γαρ προκρίνει τον ιερέα, τη στειρευούση δε πρώην Εκκλησία νυν εξήνθησε, ξύλον Σταυρού, εις κράτος και στερέωμα.

*Κοντάκιον. Ήχος δ’. Αυτόμελον.*

Ιωακείμ και Άννα ονειδισμού ατεκνίας, και Αδάμ και Εύα, εκ της φθοράς του θανάτου, ηλευθερώθησαν, Άχραντε, εν τη αγία γεννήσει σου· αυτήν εορτάζει και ο λαός σου, ενοχής των πταισμάτων, λυτρωθείς εν τω κράζειν σοι· Η στείρα τίκτει την Θεοτόκον, και τροφόν της ζωής ημών.

*Κάθισμα. Ήχος δ’. Κατεπλάγη Ιωσήφ.*

Κατεπλάγη αληθώς, και θείας πέπλησται χαράς, νήσου Κύπρου ο λαός, τη Ση θερμή επισκοπή, και προστασία Κυκκώτισσα Θεοτόκε, Εικόνα γαρ την Σην, κατασπαζόμενος, κραυγάζει εκ ψυχής, Θεογεννήτρια, μη διαλίπης ημάς εποπτεύουσα, και Ελεούσα Ση χάριτι, και διασώζουσα Σους οικέτας, εκ της πλάνου κακότητος.

*Δόξα. Και νυν. Της εορτής.*

Η Παρθένος Μαριάμ, και Θεοτόκος αληθώς, ως νεφέλη του φωτός, σήμερον έλαμψεν ημίν, και εκ Δικαίων προέρχεται εις δόξαν ημών. Ουκ έτι ο Αδάμ κατακρίνεται· η Εύα των δεσμών ηλευθέρωται· και δια τούτο κράζομεν βοώντες, εν παρρησία τη μόνη Αγνή· Χαράν μηνύει, η γέννησίς σου, πάση τη οικουμένη.

*Ωδή δ’. Ο Ειρμός. Εισακήκοα Κύριε, την ακοήν της σης οικονομίας...*

Ανυμνούμεν σε Κύριε, τον τοις πιστοίς σωτήριον λιμένα, παρασχόντα πάσι την σε κυήσασαν.

Σε Θεόνυμφε καύχημα, πάσι Χριστός ανέδειξε και κράτος, τοις υμνούσι πίστει σου το μυστήριον.

Απειρόγαμε Δέσποινα, ταις σαις λιταίς λυτρούμενοι πταισμάτων, ευγνωμόνως πάντες σε μακαρίζομεν.

*Της Εικόνος. Ο καθήμενος εν δόξη.*

Κυκκωτίσσης τη Εικόνι, τη αγία προσπίπτοντες, κράζομεν· μη παύση, ουρανόθεν επισκιάζουσα, τους καταφεύγοντας πίστει τη Ση χάριτι, και την θείαν Σου, εκδεχομένους βοήθειαν.

Ως τις όρνις ορεινόμος, κατοικείς εν τοις άλσεσι, τοις πυκνοίς της Κύπρου, ένθα καλιάν θείαν έπηξεν, ο Ησαΐας ο Όσιος Ση χάριτι, θαυματόβρυτε, ευλογημένη Κυκκώτισσα.

Του Οσίου Ησαΐου, προτροπή προσεκόμισε, δουξ ο Βουτομίτης, εκ του Βυζαντίου Κυκκώτισσα, εις νήσον Κύπρον την πάνσεπτον Εικόνα Σου, την παρέχουσαν, τοις ασθενούσιν ιάματα.

Ικετεύομέν Σε δείξον, συμπαθείας Σου πέλαγος, Σε τοις ανυμνούσιν, ευλαβώς Κυρία Κυκκώτισσα, ην αεννάως δεικνύεις πάσι στένουσι, ποντουμένοις τε, εμπεριστάτοις και κάμνουσι.

*Καταβασία.*

Εισακήκοα Κύριε, της οικονομίας σου το μυστήριον, κατενόησα τα έργα σου, και εδόξασά σου την Θεότητα.

*Ωδή ε’. Ο Ειρμός. Ο σκιόγραφον αχλύν, αινιγμάτων σκεδάσας...*

Ανυμνήσωμεν λαοί, την των πάντων αιτίαν· του καθ’ ημάς γενέσθαι τον αίτιον· ης τον τύπον έχαιρον, αξιούμενοι Προφήται, εναργή σωτηρίαν ταύτης καρπούμενοι.

Της ανίκμου ο βλαστός ράβδου του ιερέως, τω Ισραήλ εδήλωσε πρόκρισιν· και νυν την λαμπρότητα, των φυσάντων παραδόξως, δαδουχεί το εκ στείρας πανένδοξον κύημα.

*Της Εικόνος. Εξέστη τα σύμπαντα.*

Συμφώνως υμνούμεν Σε, την ανομβρίαν λύουσαν, και όμβρους κατάγουσαν αφθόνως, γη τη διψώση, Μήτερ Χριστού του Θεού, νεφέλη Κυκκώτισσα κλεινή, δροσοβόλε χάριτος, και κρουνέ αγιάσματος.

Σβεννύεις τον καύσωνα, των θλίψεων Κυκκώτισσα, των προσερχομένων τη Μονή Σου, και ύδωρ πίστει, αντλούντων εκ της πηγής, εκ πέτρας βλυσάσης θαυμαστώς, πάλαι προς ανάψυξιν, πεζοπόρου οικέτου Σου.

Ηλίου φαιδρότερον, της Σης μορφής το έκτυπον, λάμπει Ελεούσα Θεοτόκε, και Σων θαυμάτων, ταις παμφαέσι βολαίς, φωτίζει τα πέρατα της γης, Μήτερ Ηλιόμορφε, φωτοφόρε Παντάνασσα.

Σε θείον προπύργιον, ελπίδα ακαταίσχυντον, πάντες κεκτημένοι τε και σκέπην, τη Ση Εικόνι, εις όρμον ως γαληνόν, προσφεύγομεν πίστει εν δεινοίς, ζοφεροίς Κυκκώτισσα, θαυματόβρυτε Δέσποινα.

*Καταβασία.*

Ω τρισμακάριστον ξύλον, εν ω ετάθη Χριστός, ο Βασιλεύς και Κύριος· δι’ ου πέπτωκεν ο ξύλω απατήσας, τω εν σοι δελεασθείς, Θεώ τω προσπαγέντι σαρκί, τω παρέχοντι, την ειρήνην ταις ψυχαίς ημών.

*Ωδή στ’. Ο Ειρμός. Προς Κύριον εκ κήτους ο Ιωνάς εβόησε...*

Προς Κύριον εν θλίψει στειρώσεως εβόησαν, της Θεομήτορος, οι θεόφρονες γεννήτορες, και ταύτην γενεαίς γενεών εκύησαν, εις κοινήν σωτηρίαν και καύχημα.

Εδέξαντο ουράνιον δώρον αξιόθεον, της Θεομήτορος, οι θεόφρονες γεννήτορες, αυτών των Χερουβίμ υπερφέρον όχημα, την του Λόγου και Κτίστου λοχεύτριαν.

*Της Εικόνος. Την θείαν ταύτην.*

Υμνώ Σε Μήτερ Κυκκώτισσα, αεί προσκυνητάς περισκέπουσαν, τους μετά πίστεως, προσερχομένους εκάστοτε, ασπάσασθαι μορφήν Σου, εις όρος δύσβατον.

Μονήν εγείρας περίκλυστον, ο θείος Ησαΐας κατέθεσεν, ως πολυτίμητον, εν ταύτη όλβον Εικόνα Σου, την Ελεούσαν πάντας, βροτούς Κυκκώτισσα.

Νεκρόν παιδίον ανέστησας, παράλυτον εκ κλίνης ηνώρθωσας, λεπρόν εκάθηρας, και δαιμονώντα παρέδωκας, οικείοις σωφρονούντα, αυτού Κυκκώτισσα.

Ω ξένου θαύματος Δέσποινα! εκ γόνατος του Σου αίμα έρρευσε, θερμόν Κυκκώτισσα, όπερ τω βέλει κατέτρωσεν, αυτού τω οξυτάτω, Άραψ παμμίαρος.

*Καταβασία.*

Νοτίου θηρός εν σπλάγχνοις, παλάμας Ιωνάς σταυροειδώς διεκπετάσας, το σωτήριον πάθος προδιετύπου σαφώς· όθεν τριήμερος εκδύς, την υπερκόσμιον Ανάστασιν υπεζωγράφησε, του σαρκί προσπαγέντος Χριστού του Θεού, και τριημέρω εγέρσει, τον κόσμον φωτίσαντος.

*Κοντάκιον. Ήχος πλ. δ’. Τη Υπερμάχω.*

Εν δεξιά χειρί Χριστόν σεμνώς βαστάζουσαν, ως ο Απόστολος Λουκάς λαμπρώς ιστόρησεν, Ελεούσαν ανυμνήσωμεν Θεοτόκον, ουρανόθεν την αεί πιστοίς αρήγουσαν, και Κυπρίων τας χορείας εποπτεύουσαν, πόθω κράζοντες· Χαίρε Μήτερ Κυκκώτισσα.

*Ο Οίκος.*

Άγγελοι λαμπροφόροι, ως αυτών υπερτέραν, υμνούσί Σε Κυκκώτισσα Μήτερ, και χοροί χοϊκών ως σεπτόν, του Υψίστου θρόνον παμφαές Δέσποινα, απαύστως Σε γεραίρουσι,

και ύμνοις Σοι φαιδροίς βοώσι·

Χαίρε, αγλάϊσμα νήσου Κύπρου·

χαίρε, εγκαύχημα μάνδρας Κύκκου.

Χαίρε, Αποστόλου Λουκά έργον τίμιον·

χαίρε, θλιβομένου λαού παραμύθιον.

Χαίρε, χείμαρρος αστείρευτος, δωρεών παντοδαπών·

χαίρε, όρμος ο γαλήνιος, ποντουμένων ναυτικών.

Χαίρε, η ορεινόμος υπερύμνητος Κόρη·

χαίρε, η φωτοφόρος και υπέρλαμπος Νύμφη.

Χαίρε, παστάς Κυρίου αμόλυντος·

χαίρε, λαμπάς αγνείας χρυσάκτινος.

Χαίρε, θερμή αντιλήπτωρ νοσούντων·

χαίρε, σεπτή παρακλήτωρ μερόπων.

Χαίρε, Μήτερ Κυκκώτισσα.

*Συναξάριον.*

Τη Θ’ του αυτού Μηνός, η Σύναξις της Εικόνος της Παναγίας Ελεούσης, της Κυκκωτίσσης, της ευρισκομένης εν τη Μονή Κύκκου της Κύπρου.

Ελεείς πάντας Κυκκώτισσα Παρθένε,

τους πιστώς σπεύδοντας Ση χάριτι θεία.

Η ιερά αύτη Εικών, η τεθησαυρισμένη εν τη σταυροπηγιακή Μονή του Κύκκου, τη επί των δασυσκίων ορέων κειμένη του Τροόδου της Κύπρου, έργον εστί του Αποστόλου και αγιογράφου Λουκά. Κειμένη εν τω παλατίω της Κωνσταντινουπόλεως, εκομίσθη εις Κύπρον θαυμαστώς, προτροπή του Οσίου Ησαΐου, του και κτίτορος της Μονής.

Ούτος ασκούμενος τη σκληραγωγία και σιωπή, υπήντησε θηρεύοντι εν Μυριανθούση τω δουκί της Κύπρου Μανουήλ τω Βουτομίτη. Αποφεύγων συνδιαλέγεσθαι μετ’ αυτού ησυχίας χάριν απηνώς υπ’ αυτού ελακτίσθη. Μετά παρέλευσιν χρόνου τινός ο Μανουήλ προσβληθείς υπό της ανιάτου νόσου ληθαργίας κατέφυγε ταις δεήσεσι του ερημίτου Ησαΐου και θεραπευθείς υπ’ αυτού παρεκλήθη κομίσει εις την νήσον την εικόνα της Ελεούσης. Μη στέργοντος προς τούτο του άνακτος Αλεξίου του Κομνηνού χάριτι θεία ο Ησαΐας εθεράπευσεν εκ της ιδίας ασθενείας την θυγατέρα αυτού και αυτόν κατέπιθε παραδούναι την εικόνα. Ου θέλων όμως ο άναξ αποστερήσαι εαυτόν της εικόνος, εκέλευσεν αγιογράφον τινα αντίγραφον της εικόνος ποιήσαι. Τότε, ο μηδέποτε εμπαιζόμενος Κύριος, τον της υποσχέσεως αυτού παραβάτην άνακτα επέτρεψε προσβληθήναι υπό της ιδίας νόσου. Τη ευχή όμως αύθις του Ησαΐου, και ούτος εθεραπεύθη και προθύμως και δη μετά βασιλικού πλοίου απέστειλε την αγίαν εικόνα εις Κύπρον. Λαβών ουν αυτήν ο Ησαΐας, βαστάζων εν αγκάλαις, επεζοπόρει προς τα όρη της Τροόδους. Καθ’ οδόν τα δένδρα έκλινον τας κορυφάς προσκυνήσαι το ιερόν έκτυπον της Θεομήτορος. Μόχθοις και πόνοις ατρύτοις ο Ησαΐας εδόμησεν εν τοις μυροβόλοις όρεσι περίκλυστον Μονήν, ένθα εναπέθεσε την εικόνα. Έκτοτε βρύσις πολυχεύμων θαυμάτων αύτη εδείχθη και φρέαρ ακεσώδυνον άχρις εσχάτων. Όμβρους τη γη κατήγαγε, λεπρούς απεκάθηρε, παραλύτους συνέσφιγξε, χωλούς ευδρόμους εποίησε, στείρας γυναίκας ευτέκνους ανέδειξε, πνεύματα ακάθαρτα απήλασεν, ανιάτως ασθενούντας ιάτρευσε και πάντων επλήρωσε τα προς σωτηρίαν αιτήματα.

Τη αυτή ημέρα,

η Σύναξις των Δικαίων Θεοπατόρων Ιωακείμ και Άννης.

Ιωακείμ τέρφθητι συν τη Συζύγω,

Τεκόντες άμφω ψυχικήν τέρψιν κτίσει.

Ην εορτάζομεν δια την γέννησιν της Υπεραγίας Δεσποίνης ημών Θεοτόκου· ότι πρόξενοι ούτοι της παγκοσμίου σωτηρίας δια της αγίας και πανυπεράγνου αυτών θυγατρός της Θεοτόκου γεγόνασι.

Τη αυτή ημέρα, Μνήμη του

Αγίου Μάρτυρος Σεβηριανού

Σεβηριανός καν λίθων αλγή βάρει,

Χαίρει κρεμασθείς, ως αποσπών γης πόδας

Ούτος, ην επί Λικινίου του βασιλέως εν Σεβαστεία, τάξεως υπάρχων των Σενατώρων και συλληφθείς υπό Λυσίου δουκός ως χριστιανός, δια το και τους Τεσσαράκοντα Αγίους Μάρτυρας προς τον του μαρτυρίου αγώνα υπαλείψαι, επί του τείχους κρεμάται· και λίθω μεγίστω τους πόδας βαρυνθείς, τω Θεώ το πνεύμα παρατίθησι.

Τη αυτή ημέρα, Μνήμη του

Οσίου και Ομολογητού Θεοφάνους

Φανείς Θεού μέγιστος αστήρ καθάπερ,

Tην νύκτα λύεις Θεόφανες της πλάνης.

Ούτος, εξ Ελλήνων ην γονέων. Τω Χριστώ δε προσελθών εκ νεαράς ηλικίας, έτι νήπιος ων, είδε παιδίον υπό ψύχους κινδυνεύον, και ενέδυσεν αυτό τα οικεία ιμάτια.

Ερωτήσαντος δε του πατρός αυτού: Που σου τέκνον τα ιμάτια; Τον Χριστόν ενέδυσα, έφη. Και ο πατήρ: Τις ο Χριστός; Ημείς γαρ Ερμήν και Απόλλωνα σεβόμεθα.

Τότε το παιδίον τον πατέρα αρνησάμενον, έλαβεν αυτό Άγγελος Κυρίου, και ανήγαγεν αυτό εις το όρος το Διαβηνόν, και παρέθετο ανδρί ασκητή, χρόνους 75 τον μοναστήν υπερχομένω βίον, όπερ λαβών ο γέρων, εξεπαίδευσεν εν μοναχική καταστάση τα ιερά γράμματα, ετρέφοντο δε και άμφω υπό του θείου Αγγέλου. Του δε γέροντος μετά παραδρομήν χρόνων προς Κύριον εκδημήσαντος, ο παις εν τω σπηλαίω είχετο της ασκήσεως, επί χρόνοις 58. Ειθ’ ούτως υπό του θείου Αγγέλου οδηγηθείς, εξήλθεν από του σπηλαίου, λέοντι επικαθήμενος σταδίους 60, και εκήρυσσε πανταχού την εις Χριστόν πίστιν, ον και κρατήσαντες οι βασιλείς Κάρος και Καρίνος, δέδωκαν αυτώ κονδύλους εκατόν. Ειθ’ ούτω διαφόρους βασάνους ενεγκόντες αυτώ, ως είδον, ότι δι’ ων εθαυματούργει, πλήθος ουκ ολίγον προσέρχονται τω Χριστώ, και βαπτίζονται υπ’ αυτού, αιδεσθέντες, απέλυσαν αυτόν εν ασκήσει διάγειν. Και πάλιν ανελθών εις όπερ ην πρώην σπήλαιον, και ετέρους 15 χρόνους εν τη ασκήσει διαβιβάσας, ως είναι τους όλους της ασκήσεως αυτώ χρόνους 75, μετέστη προς Κύριον.

Τη αυτή ημέρα, ο Άγιος Μάρτυς Χαρίτων,

ξίφει τελειούται.

Πολλή χάρις σοι χριστομάρτυς Χαρίτων,

Χριστού χάριν τράχηλον εκκεκομμένω.

Τη αυτή ημέρα,

Μνήμη της Αγίας και Οικουμενικής Τρίτης Συνόδου,

των Αγίων Διακοσίων Πατέρων, των επί της βασιλείας Θεοδοσίου του μικρού εν Εφέσω συναχθέντων, και καθελόντων τον δυσσεβή Νεστόριον.

Άνθρωπον απλούν ου Θεάνθρωπον Λόγον,

ο Nεστόριος Xριστόν ερρέτω λέγων.

Τη αυτή ημέρα, Μνήμη του Αγίου Ρούφου, επισκόπου Θεσσαλονίκης.

Τη αυτή ημέρα, Μνήμη του Αγίου Κιάραν (Kiaran) του Ιρλανδού.

Τη αυτή ημέρα, Μνήμη του Οσίου Ιωσήφ, του εν Βελόν.

Ταις της Υπεραγίας Θεοτόκου πρεσβείαις, και πάντων Σου των Αγίων, Χριστέ ο Θεός, ελέησον και σώσόν ημάς.

*Ωδή ζ’. Ο Ειρμός. Βάτος εν όρει πυράφλεκτος.*

Σου ταις αΰλοις εμφάσεσιν, ο νομοθέτης είργετο κατανοείν, το μέγα Πάνσεμνε μυστήριον, μη φρονείν χαμαίζηλα, συμβολικώς παιδευόμενος ποτέ· διο εκπλαγείς το θαύμα έλεγεν· Ευλογητός ο Θεός, ο των Πατέρων ημών.

Όρος και πύλην ουράνιον, και νοητήν σε κλίμακα θεοπρεπώς· χορός ο θείος προηγόρευσε· εκ σου γαρ λίθος τέτμηται, ουχ υποστάς εγχειρίδιον ανδρός· και πύλην, δι ης διήλθε Κύριος, των θαυμασίων Θεός, ο των Πατέρων ημών.

*Της Εικόνος. Ουκ ελάτρευσαν.*

Της Σης χάριτος ο υετός επίανε, την γην Κυκκώτισσα, εξ ανομβρίας πολλής, αυχμώσαν και ήνοιξεν, απίστων στόματα, τα παράδοξα, κηρύττειν υπερύμνητε, α τελείς αδιακόπως.

Αειπάρθενε, τον θέντα ω Κυκκώτισσα τον Σον κολλούριον, εν τω τραχήλω αυτού, του πάθους απήλλαξας, και κράζειν έπιθες· Χαίρε Δέσποινα, καταφυγή μου καύχημα, και ιάτειρα ταχεία.

Μη παρίδης μου φωνάς βοώ Κυκκώτισσα ο πολυδύστηνος, αλλά ταχύ συμφορών, παντοίων με λύτρωσαι, η τον Ιάκωβον, εκλυτρώσασα, τον μοναχόν Ση χάριτι, επηρείας των δαιμόνων.

Ευσυμπάθητε, Κυκκώτισσα Μητρόθεε, ιάσω τάχιστα, τον ληθαργόν Μανουήλ, την κόρην του άνακτος, εις Βασιλεύουσαν, και τον πάσχοντα, εκ του αυτού νοσήματος, της Εικόνος Σου ικέτην.

*Καταβασία.*

Έκνοον πρόσταγμα τυράννου δυσσεβούς, λαούς εκλόνησε, πνέον απειλής και δυσφημίας θεοστυγούς· όμως τρεις παίδας ουκ εδειμάτωσε, θυμός θηριώδης, ου πυρ βρόμιον· αλλ’ αντηχούντι δροσοβόλω πνεύματι, πυρί συνόντες έψαλλον· ο υπερύμνητος των Πατέρων ημών, Θεός ευλογητός ει.

*Ωδή η’. Ο Ειρμός. Εν τη καμίνω τη των Παίδων*

Της προς Θεόν ημών καταλλαγής, η προορισθείσα σκηνή, του είναι νυν απάρχεται, τεξομένη Λόγον ημίν παχύτητι, σαρκός εμφανιζόμενον· ον υμνούμεν οι εκ μη όντων, δι αυτού το είναι λαβόντες, και υπερυψούμεν εις πάντας τους αιώνας.

Η της στειρώσεως μεταβολή, την κοσμικήν των αγαθών, διέλυσε στείρωσιν, και τρανώς το θαύμα Χριστόν υπέδειξε, βροτοίς επιδημήσαντα· ον υμνούμεν οι εκ μη όντων, δι αυτού το είναι λαβόντες, και υπερυψούμεν εις πάντας τους αιώνας.

*Της Εικόνος. Παίδας ευαγείς.*

Γνούσα του πυρός την εσομένην, φθοράν Σης Μονής κατ’ όναρ ώτρυνας, ληθαργόν κοιμώμενον, προ σεπτής Εικόνος Σου, αυτήν λαβείν Κυκκώτισσα, και σθένει θείω Σου, ταχέως εξελθείν του ναού Σου, παρορώντα ξένως, σαρκός αδυναμίαν.

Άχραντε Κυκκώτισσα Παρθένε, Εικόνα κεκαλυμμένην της Σης χάριτος, ην Λουκάς ιστόρησεν, ο σεπτός Απόστολος, και ήνπερ ευλογήσασα, θαυμάτων έδειξας, ταμείον ασπαζόμενοι πόθω, μεγαλύνομέν Σε, εις πάντας τους αιώνας.

Λεύκανον κατάστικτον ψυχής μου, χιτώνα κναφεύς ως έμπειρος Κυκκώτισσα, ραντισμώ αόκνων Σου, μητρικών εντεύξεων, προς Ον ασπόρως έτεκες, Θεόν και Κύριον, τους πόθω προσκυνούντας Εικόνα, Σου την σεβασμίαν, Παρθένε Ελεούσα.

Έλκυσον προς δόμους θείας δόξης, τους πρόσφυγας της Σης χάριτος Κυκκώτισσα, τους κυκλούντας πάντοτε, την σεπτήν Εικόνα Σου, ως το κηρίον μέλισσαι, και τους μονάζοντας, εν μάνδρα Θεοτόκε τη θεία, λύτρωσαι γεέννης, πυρός του αιωνίου.

*Καταβασία.*

Ευλογείτε Παίδες, της Τριάδος ισάριθμοι, δημιουργόν Πατέρα Θεόν, υμνείτε τον συγκαταβάντα Λόγον, και το πυρ εις δρόσον μεταποιήσαντα· και υπερυψούτε το πάσι ζωήν παρέχον, Πνεύμα πανάγιον εις τους αιώνας.

*Ωδή θ’. Η Τιμιωτέρα ου στιχολογείται. Ο Ειρμός. Η τον προ ηλίου φωστήρα.*

Ο τοις απειθούσι λαοίς, εξ ακροτόμου βλύσας νάματα, τοις ευπειθούσιν έθνεσι χαρίζεται, εκ λαγόνων στειρωτικών, καρπόν εις ευφροσύνην ημίν, σε Θεομήτορ άχραντε, ην επαξίως μεγαλύνομεν.

Την της αποτόμου αρχαίας, αναιρέτιν αποφάσεως, και της Προμήτορος την επανόρθωσιν, την του γένους της προς Θεόν αιτίαν οικειώσεως, την προς τον Κτίστην γέφυραν, σε Θεοτόκε μεγαλύνομεν.

*Της Εικόνος. Άπας γηγενής.*

Άγγελοι, τα θαύματα Κυκκωτίσσης, θεώμενοι εκπλήττονται, άπερ τελεί καθ’ εκάστην, ευσεβούντων τη ομηγύρει.

Ίαμα πιστοί, ως δρόσον ουράνιον, παρέχει πάντοτε, Σου το θείον έκτυπον, επισκιάσει τη Ση Κυκκώτισσα, τοις ευλαβώς κραυγάζουσι· Χαίρε πανάμωμε, η ως νέφος, ομβροφόρον δούλοις Σου, υετόν ευσπλαγχνίας παρέχουσα.

Άγγελοι, και άνθρωποι ομοφώνως, υμνούμεν την υπέραγνον, σεμνείου έφορον Κύκκου, και ιάτειρα των νοσούντων.

Άχραντε πιστών, οι δήμοι προστρέχουσι, Μονή τη θεία Σου, εν η τεθησαύρισται, Εικών Σου Μήτερ, η θαυματόβρυτος, και εξ αυτής αρύονται χάριν και έλεος, εκβοώντες· αγλαή Κυκκώτισσα, χαίρε κρήνη χαρίτων αστείρευτε.

Άγγελοι, σκιρτάτε συν Ησαΐα, Μονής του Κύκκου κτίτορι, και καταστέψατε ύμνοις, ηδυμόλποις την Ελεούσαν.

Χαίρε ιερόν, της Κύπρου θησαύρισμα, Θεογεννήτρια, Ησαΐου το σέμνωμα, του ερημίτου, δουκός θεόσδοτον, εκ ληθαργίας ίαμα, πιστών κραταίωμα, ανομβρίας, ταχινή κατάπαυσις, και δαιμόνων Κυκκώτισσα δίωξις.

Άγγελοι, Κυρίου λαμπροφορούντες, Λουκά του θείου έκτυπον, της Κυκκωτίσσης Παρθένου, προσκυνούσιν εν ευλαβεία.

Μνήσθητι υμών, των ύμνοις Κυκκώτισσα, μεγαλυνόντων Σε, και σπευδόντων πάντοτε, εν τρικυμίαις και περιστάσεσι, δειναίς τη αντιλήψει Σου, και θεία σκέπη Σου, Θεοτόκε ως υπό τας πτέρυγας, τα νοσσία στρουθίων προσφεύγουσιν.

*Καταβασία.*

Μυστικώς ει Θεοτόκε Παράδεισος, αγεωργήτως βλαστήσασα Χριστόν, υφ’ ου το του Σταυρού, ζωηφόρον εν γη, πεφυτούργηται δένδρον· δι’ ου νυν υψουμένου, προσκυνούντες αυτόν, σε μεγαλύνομεν.

*Εξαποστειλάριον. Γυναίκες ακουτίσθητε.*

Την Ελεούσαν άπαντας, τους Σοι πιστώς προσφεύγοντας, και προσκυνούντας εκ πόθου, την Σην αγίαν Εικόνα, Κυκκώτισσα πανύμνητε, αεί ανευφημούμέν Σε, Κυπρίων τα συστήματα, και μητρικάς Σου πρεσβείας, προς Σον Υιόν εκζητούμεν.

*Της εορτής. Όμοιον.*

Αγάλλονται τα πέρατα, της οικουμένης σήμερον, εν τη γεννήσει σου Κόρη, Θεοκυήτορ Μαρία, και απειρόγαμε νύμφη· εν η των φυσάντων σε, το λυπηρόν διέλυσας, της ατεκνίας όνειδος, και της Προμήτορος Εύας, την εν τω τίκτειν κατάραν.

*Αίνοι. Ήχος α’. Των ουρανίων ταγμάτων.*

Κυπρίων πάντες οι δήμοι δεύτε συνέλθωμεν, και τη σεπτή Εικόνι, νυν προσπέσωμεν πόθω, της θείας Κυκκωτίσσης της δαψιλώς, εκβλυζούσης ιάματα, παντί πιστώ εκβοώντι· Χαίρε χαράς, αεννάου κόσμου πρόξενε.

Ησυχαστού Ησαΐου ένθεον καύχημα, Τροόδους του εν Κύπρω, ενδιαίτημα θείον, και πάντων των εν δίναις και συμφοραίς, η ετοίμη αντίληψις, Θεογεννήτορ Κυκκώτισσα θαυμαστή, χαίρε κράζομεν γηθόμενοι.

Την Σην αγίαν Εικόνα ήνπερ ιστόρησε, Λουκάς ο θεηγόρος, ασπαζόμενοι πόθω, Παρθένε Ελεούσα εν τη Μονή, Κύκκου ρώσιν λαμβάνομεν, αντιπαλαίσαι τον πλάνον και βδελυρόν, πτερνιστήν και κοσμοκράτορα.

Αγαλλομένη καρδία Μονή τη θεία Σου, πάσα ψυχή προστρέχει, Ελεούσα Παρθένε, και πίστει προσκυνούσα Σου την μορφήν, ανακράζει την πάνσεπτον· Χαίρε Κυκκώτισσα κόσμου καταφυγή, προστασία και αντίληψις.

*Δόξα. Και νυν. Ήχος πλ. β’.*

Πλουσίως εξεχύθη εν τη Κύπρω, και απάση τη οικουμένη, η Ση χάρις Κυκκώτισσα Θεογεννήτορ. Συ γαρ νόσους θεραπεύεις, ιατρεύεις τους πάσχοντας, και διασώζεις κινδύνων και συμφορών, τους Σοι κράζοντας· Χαίρε χαριτόβρυτε Δέσποινα, η αεννάως πιστούς Ελεούσα, και παρέχουσα εκάστω τα πρόσφορα.

*Δοξολογία Μεγάλη και Απόλυσις.*

*Μεγαλυνάριον.*

Δεύτε προσκυνήσωμεν ευλαβώς, την σεπτήν Εικόνα, Κυκκωτίσσης της θαυμαστής, την ιστορηθείσαν, υπό του Αποστόλου, Λουκά και νήσου Κύπρου, πέλουσαν κλέϊσμα.

**Η/Υ ΠΗΓΗ:**

**voutsinasilias.blogspot.gr**

<http://voutsinasilias.blogspot.gr/2013/08/9_22.html>

**\*\*\***

**ΣΕΠΤΕΜΒΡΙΟΥ 9. ΠΑΝΑΓΙΑ ΚΥΚΚΩΤΙΣΣΑ ΠΑΡΑΚΛΗΣΙΣ, ΧΑΙΡΕΤΙΣΜΟΙ.**

**ΠΑΝΑΓΙΑ ΚΥΚΚΩΤΙΣΣΑ**

**ΠΑΡΑΚΛΗΣΙΣ**

*(Χ. Μπούσιας)*

*π. Νεκτάριος Μαμαλούγκος,*

*(www.nektarios.gr)*

*Ο Ιερεύς άρχεται της Παρακλήσεως με την δοξολογικήν εκφώνησιν:*

Ευλογητός ο Θεός ημών, πάντοτε, νυν και αεί και εις τους αιώνας των αιώνων.

Ο χορός: Αμήν.

*Ή μη υπάρχοντος Ιερέως, ημείς το:*

Δι’ ευχών των Αγίων Πατέρων ημών, Κύριε Ιησού Χριστέ ο Θεός, ελέησον και σώσον ημάς, Αμήν.

*Ψαλμός ρμβ’ (142).*

Κύριε εισάκουσον της προσευχής μου, ενώτισαι την δέησίν μου εν τη αληθεία Σου, εισάκουσον μου εν τη δικαιοσύνη Σου και μη εισέλθης εις κρίσιν μετά του δούλου Σου, ότι ου δικαιωθήσεται ενώπιόν Σου, πας ζων. Ότι κατεδίωξεν ο εχθρός την ψυχήν μου, εταπείνωσεν εις γην την ζωήν μου. Εκάθισέ με εν σκοτεινοίς, ως νεκρούς αιώνος και ηκηδίασεν επ’ εμέ το πνεύμα μου, εν εμοί εταράχθη η καρδία μου. Εμνήσθην ημερών αρχαίων, εμελέτησα εν πάσι τοις έργοις Σου, εν ποιήμασι των χειρών Σου εμελέτων. Διεπέτασα προς Σε τας χείρας μου, η ψυχή μου ως γη άνυδρός Σοι. Ταχύ εισάκουσόν μου, Κύριε, εξέλιπε το πνεύμα μου. Μη αποστρέψης το πρόσωπόν Σου απ’ εμού και ομοιωθήσομαι τοις καταβαίνουσιν εις λάκκον. Ακουστόν ποίησόν μου το πρωΐ το έλεός Σου, ότι επί Σοι ήλπισα. Γνώρισόν μοι, Κύριε, οδόν εν η πορεύσομαι, ότι προς Σε ήρα την ψυχήν μου. Εξελού με εκ των εχθρών μου, Κύριε, προς Σε κατέφυγον, δίδαξόν με του ποιείν το θέλημά Σου, ότι Συ ει ο Θεός μου. Το Πνεύμα Σου το αγαθόν οδηγήσει με εν γη ευθεία, ένεκεν του ονόματός Σου, Κύριε, ζήσεις με. Εν τη δικαιοσύνη Σου εξάξεις εκ θλίψεως την ψυχήν μου και εν τω ελέει Σου εξολοθρεύσεις τους εχθρούς μου. Και απολείς πάντας τους θλίβοντας την ψυχήν μου, ότι εγώ δούλος Σου ειμί.

*Και ευθύς ψάλλεται τετράκις εξ’ υπαμοιβής, μετά των οικείων στίχων:*

Θεός Κύριος και επέφανεν ημίν, ευλογημένος ο ερχόμενος εν ονόματι Κυρίου.

Στιχ. α’. Εξομολογείσθε τω Κυρίω και επικαλείσθε το όνομα το Άγιον Αυτού.

Θεός Κύριος και επέφανεν ημίν…

Στιχ. β’. Πάντα τα έθνη εκύκλωσάν με και το ονόματι Κυρίου ημυνάμην αυτούς.

Θεός Κύριος και επέφανεν ημίν…

Στιχ. γ’. Παρά Κυρίου εγένετο αύτη και έστι θαυμαστή εν οφθαλμοίς ημών.

Θεός Κύριος και επέφανεν ημίν…

*Είτα το τροπάριον. Ήχος δ’. Ο υψωθείς εν τω Σταυρώ.*

Μήτερ Υψίστου ομβροτόκε νεφέλη, θεοχαρίτωτε Κυκκώτισσα δέξαι, δεήσεις των προσφύγων Σου και πέμψον ταχύ, υετόν πανύμνητε επί γη τη αυχμώση, προς πλουσίαν νήσου Σου Κύπρου καρποφορίαν, και ευφορίαν πάντων ψυχικήν, των εκζητούντων Σην άγρυπνον πρόνοιαν.

*Δόξα. Και νυν. Θεοτοκίον.*

Ου σιωπήσομέν ποτε Θεοτόκε, τας δυναστείας Σου λαλείν οι ανάξιοι, ειμή γαρ Συ προΐστασο πρεσβεύουσα, τις ημάς ερρύσατο εκ τοσούτων κινδύνων; Τις δε διεφύλαξεν, έως νυν ελευθέρους; Ουκ αποστώμεν Δέσποινα εκ Σου, Σους γαρ δούλους σώζεις αεί, εκ παντοίων δεινών.

*Ψαλμός ν’ (50).*

Ελέησόν με, ο Θεός, κατά το μέγα έλεός Σου και κατά το πλήθος των οικτιρμών Σου, εξάλειψον το ανόμημά μου. Επί πλείον πλύνόν με από της ανομίας μου και από της αμαρτίας μου καθάρισόν με. Ότι την ανομίαν μου εγώ γινώσκω και η αμαρτία μου ενώπιόν μου εστι δια παντός. Σοι μόνω ήμαρτον και το πονηρόν ενώπιόν Σου εποίησα, όπως αν δικαιωθής εν τοις λόγοις Σου και νικήσης εν τω κρίνεσθαί Σε. Ιδού γαρ εν ανομίαις συνελήφθην και εν αμαρτίαις εκίσσησέ με η μήτηρ μου. Ιδού γαρ αλήθειαν ηγάπησας, τα άδηλα και τα κρύφια της σοφίας Σου εδήλωσάς μοι. Ραντιείς με υσσώπω και καθαρισθήσομαι, πλυνείς με και υπέρ χιόνα λευκανθήσομαι. Ακουτιείς μοι αγαλλίασιν και ευφροσύνην, αγαλλιάσονται οστέα τεταπεινωμένα. Απόστρεψον το πρόσωπόν Σου από των αμαρτιών μου και πάσας τας ανομίας μου εξάλειψον. Καρδίαν καθαράν κτίσον εν εμοί ο Θεός και πνεύμα ευθές εγκαίνισον εν τοις εγκάτοις μου. Μη απορρίψης με από του προσώπου Σου και το Πνεύμα Σου το Άγιον μη αντανέλης απ’ εμού. Απόδος μοι την αγαλλίασιν του σωτηρίου Σου και πνεύματι ηγεμονικώ στήριξόν με. Διδάξω ανόμους τας οδούς Σου και ασεβείς επί σε επιστρέψουσιν. Ρύσαι με εξ αιμάτων ο Θεός, ο Θεός της σωτηρίας μου, αγαλλιάσεται η γλώσσα μου την δικαιοσύνην Σου. Κύριε, τα χείλη μου ανοίξεις και το στόμα μου αναγγελεί την αίνεσίν Σου. Ότι, ει ηθέλησας θυσίαν, έδωκα αν, ολοκαυτώματα ουκ ευδοκήσεις. Θυσία τω Θεώ πνεύμα συντετριμμένον, καρδίαν συντετριμμένην και τεταπεινωμένην ο Θεός ουκ εξουδενώσει. Αγάθυνον, Κύριε, εν τη ευδοκία Σου την Σιών και οικοδομηθήτω τα τείχη Ιερουσαλήμ. Τότε ευδοκήσεις θυσίαν δικαιοσύνης, αναφοράν και ολοκαυτώματα. Τότε ανοίσουσιν επί το θυσιαστήριόν Σου μόσχους.

*Είτα ο Κανών, ου η ακροστιχίς: Όμβρον ελέους Σου πέμψον μοι, Ελεούσα. Χ.*

*Ωδή α’. Ήχος πλ. δ’. Υγράν διοδεύσας.*

Ομήγυρις πάντων των ευσεβών, Κυκκώτισσα Μήτερ, καταφεύγουσα Ση Μορφή, τη θεία εν χρόνοις ανομβρίας, όμβρον αιτείται απείρου ελέους Σου.

Μη παύση πρεσβεύουσα εκτενώς, Χριστόν τον Υιόν Σου, αγαθόδωρον Ιησούν, ημίν καταπέμψαι ουρανόθεν, όμβρον ψυχάς τας αυχμώδεις δροσίζοντα.

Βοτάνην εκφύειν Κυπρίαν γην, διψώσαν Παρθένε, ανομβρίας εκ ζοφεράς, αξίωσον πέμπουσα αφθόνως, όμβρον ηδύν επ’ αυτή νυν Κυκκώτισσα.

Ρανίσιν απείρων Σου οικτιρμών, και Σης ευσπλαγχνίας, ράνον πάντας τους ευλαβώς, προσφεύγοντάς Σοι ως εις νεφέλην, φιλευσπλαγχνίας Παρθένε Κυκκώτισσα.

*Ωδή γ’. Ουρανίας αψίδος.*

Ουρανόθεν αφθόνως επί τη γη Δέσποινα, πέμψον τη διψώσει της Κύπρου, όμβρον Κυκκώτισσα, ίνα βλαστήση καρπόν, ηδύν και σύγκαρπον Μήτερ, προς σαρκός των δούλων Σου, τέρψιν κραυγάζομεν.

Νεκταρόβρυτον δρόσον εξ ουρανού τάχιστα, πέμψον επί πάσαν την νήσον, ης πέλεις έφορος, και αρωγός ταχινή, εν ανομβρία ζοφώδει, αγλαή Κυκκώτισσα, Θεογεννήτρια.

Ελεούσα Παρθένε το Σον σεπτόν έκτυπον, όπερ πολυτίμητον πέλει, Κύκκου θησαύρισμα, κατασπαζόμενοι νυν, αναβοώμεν· λιταίς Σου, εφ’ ημάς κατάπεμψον, όμβρους ευνοίας Σου.

Λύσον της ανομβρίας δεσμούς τη Ση χάριτι, ώσπερ Ηλιού ο Θεσβίτης, πάλαι Κυκκώτισσα, ίνα υμνώμεν αεί, ως ευσυμπάθητον πάντες, Σε προστάτιν νήσου Σου, και αντιλήπτορα.

Απάλλαξον, εξ ανομβρίας Κυκκώτισσα κατωδύνου, νήσον Κύπρον την Σοι πιστώς εκάστοτε σπεύδουσαν, και χάριν Σην θείαν εκδεχομένην.

Επίβλεψον, εν ευμενεία πανύμνητε Θεοτόκε, επί την εμήν χαλεπήν του σώματος κάκωσιν, και ίασαι της ψυχής μου το άλγος.

*Κάθισμα. Ήχος β’. Πρεσβεία θερμή.*

Ελέους πηγή θαυματουργέ Κυκκώτισσα, η χάρις πολλήν Θεού ως Μήτηρ έχουσα, επί γην την άνικμον, και αυχμώσαν Κύπρου κατάπεμψον, βροχήν την νυν διψώσαν Σαις λιταίς, καρπών πανευχύμων προς εκβλάστησιν.

*Ωδή δ’. Εισακήκοα Κύριε.*

Επομβρίαις ελέους Σου, άρδευσον καρδίας των προστρεχόντων Σοι, Ελεούσα υπερθαύμαστε, και ασπαζομένων την Εικόνα Σου.

Ουρανόν δούναι νήσω Σου, υετόν προσεύχου θερμώς Κυκκώτισσα, τη διψώση Μητροπάρθενε, ίν’ αυτής η γη βλαστήση κάρπωμα.

Υμνωδίαις εκάστοτε, στέφομέν Σε Μήτερ αγνή Κυκκώτισσα, την βραβεύουσαν ως εύσπλαγχνον, πάσιν υετόν ηδύν Σης χάριτος.

Σαις πρεσβείαις Κυκκώτισσα, ανομβρίας γνόφον δριμύ απέλασον, και αρούρης γονιμότητος, χρυσαυγήν ανάτειλον τη νήσω Σου.

*Ωδή ε’. Φώτισον ημάς.*

Σύμπας ο λαός, των Κυπρίων καταφεύγει Σοι, εν τοις χρόνοις ξηρασίας χαλεπής, εκζητών την προστασίαν Σου Κυκκώτισσα.

Όμβρισον ημίν, υετόν παραμυθίας Σου, τεθλιμμένας ίνα πλήση χαρμονής, και ξηράς ψυχάς ημών αγνή Κυκκώτισσα.

Ύμνον δωρεών, των πολλών ου εξυφαίνοντες, ανακράζομεν· Κυκκώτισσα σεμνή, κλίνον τάχος Σοις οικέταις ους ευήκοον.

Πίανον ημών, προστασίας Σου τοις ρεύμασι, τας καρδίας τας ανίκμους και ξηράς, Ελεούσα θαυμαστή Τροόδους καύχημα.

*Ωδή στ’. Την δέησιν.*

Επάκουσον, πάντων δεομένων Σου, Ελεούσα των πιστώς προσκυνούντων, την Σην Κυκκώτισσα θείαν Εικόνα, ήνπερ Λουκάς ο σεπτός εζωγράφησεν, εύρες γαρ χάριν δαψιλή, ανομβρίας σκεδάζει σκοτόμαιναν.

Μητρόθεε, νέφος θεοδώρητον, το κατάγον ύδωρ ζων ουρανόθεν, της ανομβρίας κατάπαυσον λύμην, ψυχάς Κυπρίων δεινώς καταθλίβουσαν, και όμβρον δος προς αμητόν, Ελεούσα πολύχουν τη νήσω Σου.

Ψελλίζομεν, αγλαή Κυκκώτισσα, ώσπερ νήπια καρδία αμώμω, την Σην προς πάντας ημάς ευσπλαγχνίαν, και ταχινήν αρωγήν Μητροπάρθενε, πανθαύμαστε προς τους πιστώς, εκζητούντας πρεσβείας τας θείας Σου.

Ολέθριον, ανομβρίαν δίωξον, εκ της νήσου των Κυπρίων Παρθένε, ης εν τοις άλσεσι σκήνωμα δόξης, Σοι εδομήθη περίδοξον Δέσποινα, υπό του θείου ασκητού, Ησαΐου Κυκκώτισσα πάνσεπτε.

Απάλλαξον, εξ ανομβρίας Κυκκώτισσα κατωδύνου, νήσον Κύπρον την Σοι πιστώς εκάστοτε σπεύδουσαν, και χάριν Σην θείαν εκδεχομένην.

Άχραντε, η δια λόγου τον Λόγον ανερμηνεύτως, επ’ εσχάτων των ημερών τεκούσα δυσώπησον, ως έχουσα μητρικήν παρρησίαν.

*Κοντάκιον. Ήχος β’. Τοις των αιμάτων Σου.*

Γη τη διψώση δος όμβρους Κυκκώτισσα, της νήσου Κύπρου σπευδούσης Ση χάριτι, καρποφορίαν προς άφθονον Δέσποινα, και των υμνούντων Σην άμετρον πρόνοιαν, προς χορτασμόν τε και βίον αμείνονα.

Προκείμενον: Μνησθήσομαι του ονόματός Σου, εν πάση γενεά και γενεά.

Στ.: Το πρόσωπόν Σου λιτανεύουσιν οι πλούσιοι του λαού.

*Ευαγγέλιον, κατά Λουκάν (Κεφ. α 39-49, 56): Εν ταις ημέραις εκείναις, αναστάσα Μαριάμ...*

*Δόξα: Ταις της Ελεούσης...*

*Και νυν: Ταις της Θεοτόκου...*

*Προσόμοιον. Ήχος πλ. β’. Όλην αποθέμενοι. Στ.: Ελέησόν με ο Θεός...*

Χάριν ως πλουτήσασα, πολλήν Κυρία Παρθένε, τους αιθέρας σκίασον, ομβροφόροις νέφεσι, και κατάπεμψον, υετόν άφθονον, γαία τη διψώση, προς πολύχουν Μήτερ άσταχυν, σεμνή Κυκκώτισσα, προσφυγή Κυπρίων και καύχημα, και αρωγέ και στήριγμα, των ασπαζομένων Σον έκτυπον, ίνα εις αιώνας, αιώνων μεγαλύνωμεν πληθύν, των θαυμασίων Σου Δέσποινα, Ελεούσα πάναγνε.

*Ωδή ζ’. Οι εκ της Ιουδαίας.*

Νεφοβλήτους ρανίδας καταπέμπεις υψόθεν κλεινή Κυκκώτισσα, επί την νήσον Κύπρον, πρεσβείαις Σου αόκνοις, προς τον πάντιμον Τόκον Σου, και Ζωοδότην ημών, τον νεφεληγερέτην.

Μυροβόλον δοχείον θαυμασίων παντοίων και ανθοστόλιστον, κυάθιον απείρων, και θείων δωρημάτων, Θεοτόκε Κυκκώτισσα, πίανον έργων ημών, ευχαίς σου ξηρασίαν.

Όμβρους γη τη αυχμώση και αέρας ευκράτους δίδου Κυκκώτισσα, τη Ση Μεγαλονήσω, ψυχής κλινούση γόνυ, και βοώση Παντάνασσα, εν κατανύξει πολλή, επάκουσον φωνής μου.

Ιλαστήριον κόσμου εις δρυμούς της Τροόδους εν οις Κυκκώτισσα, φιλέρημος ως όρνις, ο θείος Ησαΐας, Σοι σεμνείον εδόμησε, σπεύδοντες χάριν την Σην, λαμβάνομεν αφθόνως.

*Ωδή η’. Τον Βασιλέα.*

Ελέους κρήνη, και ακεσώδυνον φρέαρ, Ελεούσα υπάρχουσα βλύζεις, Σοις οικέταις όμβρους, απείρου συμπαθείας.

Λύσον ευχαίς Σου, την ξηρασίαν της νήσου, και υέτιον άνεμον Μήτερ, δος αυτή εν πίστει, Ση σκέπη προστρεχούση.

Επάκουσόν μου, φωνής δεήσεως τάχος, και αφάνισον της ξηρασίας, ίχνη εκ της νήσου, Κυκκώτισσα της Κύπρου.

Ου παύω Μήτερ, επιστασίαν Σην θείαν, ανυμνών Ελεούσα Παρθένε, και κραυγάζων· χαίρε, της ανομβρίας παύσις.

*Ωδή θ’. Κυρίως Θεοτόκον.*

Υμνούμεν ως νεφέλην, Σε Παρθενομήτορ, την υετόν δωρουμένην Κυκκώτισσα, ου δυναμένη γη φέρειν καρπούς εκ καύσωνος.

Σων πρεσβειών ρανίσι, πλύνον ξηρανθείσας, γαίας ψυχών Σων προσφύγων Κυκκώτισσα, ως ευσπλαγχνίας χειμάρρους όντως πολύρρυτος.

Αγιασμού ως δώρον, πέμψον ουρανόθεν, όμβρον τη νήσω Σου Κύπρω Κυκκώτισσα, εν ανομβρίαις σπευδούση Ση θεία χάριτι.

Χαρίτων Σου πλουσίων, Μήτερ Ελεούσα, και δωρημάτων πολλών απολαύοντες, ξηράς Σων δούλων καρδίας βοώμεν πίανον.

*Μεγαλυνάρια.*

Άξιόν εστιν ως αληθώς, μακαρίζειν Σε την Θεοτόκον, την αειμακάριστον και παναμώμητον και μητέρα του Θεού ημών. Την τιμιωτέραν των Χερουβείμ και ενδοξοτέραν ασυγκρίτως των Σεραφείμ, την αδιαφθόρως Θεόν Λόγον τεκούσαν, την όντως Θεοτόκον Σε μεγαλύνομεν.

Όμβρον δροσοβόλον εξ ουρανού, πέμψον τη αυχμώση, γη Κυκκώτισσα θαυμαστή, νήσου των Κυπρίων, τη νυν χειμαζομένη, εξ ανομβρίας πίστει, παρακαλούμέν Σε.

Πίανον καρδίας Σων οικετών, τας εξηραμένας, εκ κακίας και πονηρών, έργων Ελεούσα, Κυκκώτισσα Κυρία, πιστώς αναβοώμεν, οι Σοι προστρέχοντες.

Δεύτε προσκυνήσωμεν ευλαβώς, την σεπτήν Εικόνα, Ελεούσης της θαυμαστής, εν Μονή του Κύκκου, την λύουσαν ταχέως, δεσμούς της ανομβρίας, πάντες χριστώνυμοι.

Χαίροις Ελεούσα θαυματουργέ, κλεϊσμα της Κύπρου, και ωράϊσμα τιμαλφές, χαίροις ομβροτόκε, νεφέλη η αφθόνως, ποτίζουσα της Κύπρου, γαίας τας αύλακας.

Χαίροις ο κατάρρυτος ποταμός, ο δροσίζων πάντων, τας ανίκμους τε και ξηράς, δούλων Σου καρδίας, Κυκκώτισσα Κυρία, δεινώς εμπεριστάτων, νυν προσφευγόντων Σοι.

Ελεούσα Μήτερ πανευμενώς, ίδε τους εν πίστει, προσκυνούντας την Σην μορφήν, εν Μονή του Κύκκου, και όμβριζε αφθόνως, ημίν τα σα ελέη, ως ευσυμπάθητος.

Πάσαι των Αγγέλων αι στρατιαί, Πρόδρομε Κυρίου, Αποστόλων η δωδεκάς, οι Άγιοι Πάντες μετά της Θεοτόκου, ποιήσατε πρεσβείαν εις το σωθήναι ημάς.

*Το Τρισάγιον και τα Τροπάρια ταύτα. Ήχος πλ. β’.*

Ελέησον ημάς, Κύριε, ελέησον ημάς, πάσης γαρ απολογίας απορούντες, ταύτην Σοι την ικεσίαν, ως Δεσπότη, οι αμαρτωλοί προσφέρομεν, ελέησον ημάς.

*Δόξα Πατρί…*

Κύριε ελέησον ημάς, επί Σοι γαρ πεποίθαμεν. Μη οργισθής ημίν σφόδρα, μηδέ μνησθής των ανομιών ημών. Αλλ’ επίβλεψον και νυν ως εύσπλαχνος και λύτρωσαι ημάς εκ των εχθρών ημών. Συ γαρ ει Θεός ημών και ημείς λαός Σου, πάντες έργα χειρών Σου και το όνομά Σου επικεκλήμεθα.

*Και νυν…*

Της ευσπλαγχνίας την πύλην άνοιξον ημίν, ευλογημένη Θεοτόκε, ελπίζοντες εις Σε μη αστοχήσομεν, ρυσθείημεν δια Σου των περιστάσεων, Συ γαρ η σωτηρία του γένους των Χριστιανών.

*Είτα ο Ιερεύς, την Εκτενή Δέησιν, ημών ψαλλόντων το λιτανευτικόν· Κύριε ελέησον. Υπό του Ιερέως Απόλυσις. Και των Χριστιανών ασπαζομένων την Εικόνα και χριομένων δι’ αγίου ελαίου, ψάλλονται τα παρόντα Τροπάρια: Ήχος β’. Ότε εκ του ξύλου.*

Άφθονε πηγή αγιασμού, και νεφέλη δίδουσα όμβρον, ανίκμω γη και ξηρά, ώσπερ δώρον πάντιμον, και πολυτίμητον, μη παρίδης δεήσεων, φωνάς οικετών Σου, αλλά πέμψον τάχιστα, Σην θείαν εύνοιαν, πάσι τοις πιστώς εκβοώσι· Χαίρε Ελεούσα Παρθένε, Κύπρου μέγα καύχημα, Κυκκώτισσα.

Δέσποινα πρόσδεξαι τας δεήσεις των δούλων Σου, και λύτρωσαι ημάς, από πάσης ανάγκης και θλίψεως.

Την πάσαν ελπίδα μου εις Σε ανατίθημι, Μήτερ του Θεού, φύλαξόν με υπό την σκέπην Σου.

Δι’ ευχών.

**ΧΑΙΡΕΤΙΣΜΟΙ**

*Κοντάκιον. Ήχος πλ. δ’. Τη Υπερμάχω.*

Εν δεξιά χειρί Χριστόν σεμνώς βαστάζουσαν, ως ο Απόστολος Λουκάς λαμπρώς ιστόρησεν, Ελεούσαν ανυμνήσωμεν Θεοτόκον, ουρανόθεν την αεί πιστοίς αρήγουσαν, και Κυπρίων τας χορείας εποπτεύουσαν, πόθω κράζοντες· Χαίροις Μήτερ Κυκκώτισσα.

Άγγελοι λαμπροφόροι, ως αυτών υπερτέρα, υμνούσί Σε Κυκκώτισσα Μήτερ (γ’), και χοροί χοϊκών ως σεπτόν, του Υψίστου θρόνον παμφαές Δέσποινα, απαύστως Σε γεραίρομεν, και ύμνοις Σοι φαιδρώς βοώμεν·

Χαίρε, αγλάϊσμα νήσου Κύπρου·

χαίρε, εγκαύχημα μάνδρας Κύκκου.

Χαίρε, Αποστόλου Λουκά έργον τίμιον·

χαίρε, θλιβομένου λαού παραμύθιον.

Χαίρε, χείμαρρος αστείρευτος, δωρεών παντοδαπών·

χαίρε, όρμος ο γαλήνιος, ποντουμένων ναυτικών.

Χαίρε, η ορεινόμος υπερύμνητος Κόρη·

χαίρε, η φωτοφόρος και υπέρλαμπρος Νύμφη.

Χαίρε, παστάς Κυρίου αμόλυντος·

χαίρε, λαμπάς αγνείας χρυσάκτινος.

Χαίρε, θερμή αντιλήπτωρ νοσούντων·

χαίρε, σεπτή παρακλήτωρ μερόπων.

Χαίροις Μήτερ Κυκκώτισσα.

Βλέμμασι συμπαθείας, εποπτεύεις τους πίστει, υμνούντάς Σε Κυκκώτισσα Μήτερ, και ταχύ τας αιτήσεις πληροίς, των ασπαζομένων Σον σεπτόν έκτυπον, το βρύον πάσι νάματα, Σης χάριτος τοις εκβοώσιν·

Αλληλούϊα.

Γάνυται μονοτρόπων, η χορεία κυκλούσα, Κυκκώτισσα Εικόνα Σην θείαν, προτροπή Ησαΐου σεπτού, την αχθείσαν ώδε θαυμαστώς Άνασσα, εκ πόλεως του Βύζαντος, και άδει Σοι πιστώς τοιαύτα·

Χαίρε, αΰλων χαρίτων δόσις·

χαίρε, νοσούντων απάντων ρώσις.

Χαίρε, θυγατρός Αλεξίου υγίανσις·

χαίρε, του φωτός του αστέκτου επίλαμψις.

Χαίρε, φάρμακον σωτήριον, πολλαπλών ασθενειών·

χαίρε, έκτυπον περίδοξον, της Κυρίας ουρανών.

Χαίρε, ότι μερόπων θεραπεύεις το άλγος·

χαίρε, ότι απίστων καταστέλλεις το θράσος.

Χαίρε, πιστών χαρά αναφαίρετος·

χαίρε, ημών ισχύς η στερέμνιος.

Χαίρε, αζύγων Μονής Σου προστάτις·

χαίρε, Κυπρίων θερμή παραστάτις.

Χαίροις Μήτερ Κυκκώτισσα.

Δεύτε πιστών χορείαι, ασπασώμεθα πόθω, Εικόνα της σεπτής Κυκκωτίσσης, λυτρουμένης αυχμού ζοφερού, τρικυμίας βίου και πολλών θλίψεων, εκάστοτε τους σπεύδοντας, αυτή και ευλαβώς φωνούντας·

Αλληλούϊα.

Ένθεος Ησαΐας, ερημίτης ων Κύκκου, κομίσαι Μανουήλ εις την Κύπρον, ον ιάσω εκ νόσου δεινής, Ελεούσα Μήτερ Σον λαμπρόν έκτυπον, εκ Βασιλίδος Πόλεως, προέτρεψε και Σοι εβόα·

Χαίρε, το καύχημα της ψυχής μου·

χαίρε, το έμβλημα της ζωής μου.

Χαίρε, αγιάσματος βρύσις θεόβρυτος·

χαίρε, θείου Πνεύματος θήκη χρυσέρυθρος.

Χαίρε, η Ελεούσα αεννάως Σους δούλους·

χαίρε, η φρυκτωρούσα τους δρυμούς του Τροόδους.

Χαίρε, λιμήν καμνόντων πανεύδιος·

χαίρε, πυθμήν πολλής αγαθότητος.

Χαίρε, λειμών μυροβόλος αγνείας·

χαίρε, βροτών πύλη της σωτηρίας.

Χαίροις Μήτερ Κυκκώτισσα.

Ζώσα στηλογραφία, αρραγούς προστασίας, Κυκκώτισσα Κυπρίων απάντων, Ησαΐας κομίζων μορφήν, Σην σεπτήν και δένδρα καθορών κλίνοντα, προ της Σης Μήτερ χάριτος, τας κορυφάς τρανώς εβόα·

Αλληλούϊα.

Ήγειρεν η Ση χάρις, παραλύτου εκ κλίνης, δαιμόνων εφυγάδευσε στίφος, απεκάθηρε πλήθος λεπρών, και βωβούς ευλάλους εν σπουδή Δέσποινα, Κυκκώτισσα εποίησεν, εγείρουσα αυτούς βοάν Σοι·

Χαίρε, Αγίων Αγιωτέρα·

χαίρε, Αγγέλων η υπερτέρα.

Χαίρε, ασθενούντων ταχύ ιατήριον·

χαίρε, Ορθοδόξων θερμόν ιλαστήριον.

Χαίρε, όρμος ο γαλήνιος, των εν δίναις ευσεβών·

χαίρε, κράτος μυριόνικον, κατ’ εχθίστων ασεβών.

Χαίρε, ότι εκτρέπεις δυσμενούς τας δυνάμεις·

χαίρε, ότι διώκεις εξουσίας απάτης.

Χαίρε, πηγή θαυμάτων ακένωτος·

χαίρε, αρχή ημών της θεώσεως.

Χαίρε, Λουκά ιερά ζωγραφία·

χαίρε, χαρά πάντων και θυμηδία.

Χαίροις Μήτερ Κυκκώτισσα.

Θείον ως δώρον ήκεν, εις την νήσον της Κύπρου, Κυκκώτισσα σεμνή Ελεούσα, η αγία Εικών Σου ημίν, δαψιλώς βραβεία θεϊκά νέμουσα, και παραδόξως θαύματα, τελούσα τοις πιστώς βοώσιν·

Αλληλούϊα.

Ίσχυσεν Ησαΐας, ως φιλέρημος όρνις, Κυκκώτισσα δρυμού εν τω μέσω, πήξαί Σοι καλιάν ιεράν, και εν ταύτη θέσθαι Σον σεπτόν έκτυπον, ο πίστει ασπαζόμενοι, κραυγάζομεν εν κατανύξει·

Χαίρε, Τροόδους η εποπτεία·

χαίρε, του νίκους βροτών αιτία.

Χαίρε, Ησαΐου Οσίου ενίσχυσις·

χαίρε, παραλύτου ταχεία ανάρρυσις.

Χαίρε, ότι προσεκύνησαν πεύκων Σε αι κορυφαί·

χαίρε, ότι Σε ηγάσθησαν πολεμίων αι στρατιαί.

Χαίρε, του οδοιπόρου Γεωργίου η ρώσις·

χαίρε, του παμβεβήλου μισοκάλου η τρώσις.

Χαίρε, πολλών πασχόντων διάσωσμα·

χαίρε, εχθρών απίστων κατάπτωμα.

Χαίρε, εν η θεία χάρις εκλάμπει·

χαίρε, δι’ ης ο Βελίαρ στενάζει.

Χαίροις Μήτερ Κυκκώτισσα.

Κύκκου Μονής ακέστορ, Παναγία Παρθένε, το έκτυπον της θείας μορφής Σου, χάριν έχον πολλήν του εκ Σου, θαυμαστώς τεχθέντος ως ποτε έφησθα, εκ πόθου ασπαζόμενοι, ρωννύμεθα και εκβοώμεν·

Αλληλούϊα.

Λύσασα παραλύτου, τα δεσμά επιθέσει, Κυκκώτισσα Σου θείου μανδύου, του καλύπτοντος Σου την μορφήν, εν τω Βυζαντίω αυθωρεί ήγειρας, τους θεωμένους θαύμά Σου, το ξένον ευθαρσώς κραυγάζειν·

Χαίρε, βροτών κοινόν ιατρείον·

χαίρε, πολλών θαυμάτων ταμείον.

Χαίρε, τοις αλάλοις φωνήν η βραβεύουσα·

χαίρε, μονοτρόποις Σην χάριν παρέχουσα.

Χαίρε, χείμαρρε κατάρρυτε, πλύνων νόσους αλγεινάς·

χαίρε, στέφανε ανθόπλοκε, στέφων ευσεβεί ψυχάς.

Χαίρε, η πλημμυρούσα δαψιλώς τας ιάσεις·

χαίρε, η εκπληρούσα εν σπουδή τας αιτήσεις.

Χαίρε, μορφήν Σην θείαν η κρύπτουσα·

χαίρε, ζωήν πιστών η ευφραίνουσα.

Χαίρε, η ρύσις δεινώς παρειμένου·

χαίρε, η ρώσις παντός ασθενούντος.

 Χαίροις Μήτερ Κυκκώτισσα.

Μήτερ Θεού γλυκεία, η εν όρει του Κύκκου, θαυμάτων δοξασθείσα πληθύϊ, δια της Σης αγίας μορφής, μη λιτάς παρίδης ταπεινών δούλων Σου, αλλά αυτάς τω Τόκω Σου, προσάγαγε ως αν βοώμεν·

Αλληλούϊα.

Νύμφη δεδοξασμένη, του Πατρός του ανάρχου, Κυκκώτισσα τον συντετριμμένον, εθεράπευσας πόδα ποτέ, οδοιπόρου άμα ληθαργόν δούλόν Σου, ιάσω τον Σην σώσαντα, Εικόνα εκ πυρός βοώντα·

Χαίρε, τραυμάτων η θεραπεία·

χαίρε, σωμάτων η ευεξία.

Χαίρε, εκ πυρός Σην Εικόνα η σώσασα·

χαίρε, χαλεπώς ασθενούντας ιάσασα.

Χαίρε, πίναξ θεοχάρακτος, χαρισμάτων θεϊκών·

χαίρε, πίδαξ θείας χάριτος, και ταμείον δωρεών.

Χαίρε, ότι δαιμόνων καταφλέγεις το θράσος·

χαίρε, ότι μερόπων κατευφραίνεις το πλήθος.

Χαίρε, Χριστού καθέδρα περίδοξος·

χαίρε, εχθρού ενέδρα ολέθριος.

Χαίρε, πολλών δωρεών χορηγία·

χαίρε, σεμνών μοναστών προστασία.

Χαίροις Μήτερ Κυκκώτισσα.

Ξένων ώφθης αζύγοις, ημερών εν ευσήμων, νυκτί περιπλούσα ναόν Σου, λαμπροφόρος μετά ζοφεράν, της σεπτής Μονής Σου αγλαή Δέσποινα, πυρπόλησιν ων ήθελες, τα στόματα ανοίξαι ψάλλειν·

Αλληλούϊα.

Όμβρους γη τη διψώση, και αέρας ευκράτους, Κυκκώτισσα σεμνή Θεοτόκε, ως πλουτήσασα χάριν ημίν, δαψιλώς ως δρόσον θεϊκήν έδωκας, και χείλη πάντων ήνοιξας, φωνή Σοι στεντορεία κράζειν·

Χαίρε, νεφέλη η ομβροτόκος·

χαίρε, η θήκη η μυροβόλος.

Χαίρε, πανταιτίου Τριάδος το οίκημα·

χαίρε, φιλαρέτου ζωής εξεικόνισμα.

Χαίρε, νέφος θεοδώρητον, το κατάγον Ύδωρ ζων·

χαίρε, στέφος ανθοστόλιστον, αρετών παντοδαπών.

Χαίρε, γην την αυχμώσαν η πιάνασα όμβροις·

χαίρε, πόνον ελκώδη θεραπεύσασα τάχος.

Χαίρε, κρατήρ πολύτιμος χάριτος·

χαίρε, πρηστήρ εχθρού του αλάστορος.

Χαίρε, παστάς φωτοφόρος Κυρίου·

χαίρε, λαμπάς του φωτός του αδύτου.

Χαίροις Μήτερ Κυκκώτισσα.

Πάντες ώφθησαν ζώντες, οι κατακεχωσμένοι, υπό των ερειπίων Μονής Σου, και ακέραιοι και αβλαβείς, Σην ανύμνουν Μήτερ ακλινή εύνοιαν, και έκραζον Κυκκώτισσα, τω Τόκω Σου πανευσχημόνως·

Αλληλούϊα.

Ρεύματα Θεοτόκε, του αγιάσματός Σου, εκ πέτρας αναβλύζοντα ξένως, θεραπεύουσι νόσους δεινάς, και ιώνται άλγη ζοφερά πάνσεμνε, Κυκκώτισσα διόπερ νυν, βοώμέν Σοι αξιοχρέως·

Χαίρε, το πέλαγος των χαρίτων·

χαίρε, το στέλεχος θαυμασίων.

Χαίρε, Μανουήλ Βουτομίτου η ίασις·

χαίρε, ασθενούντων ταχεία επίσκεψις.

Χαίρε, πέτρα η πηγάζουσα, ύδωρ ιαματικόν·

χαίρε, χάρμα ομηγύρεως, των αΰλων στρατιών.

Χαίρε, ότι τα έλκη των ποδών θεραπεύεις·

χαίρε, ότι τα άλγη ασθενούντων διώκεις.

Χαίρε, δεινώς καμνόντων αντίληψις·

χαίρε, πικρώς στενόντων ανάψυξις.

Χαίρε, ιάτειρα μάνδρας του Κύκκου·

χαίρε, θεράπαινα του Παντεπόπτου.

Χαίροις Μήτερ Κυκκώτισσα.

Σύμπασα νήσος Κύπρος, τη θερμή αρωγή Σου, και θεία προστασία προσφεύγει, εν του βίου δειναίς συμφοραίς, και ασπαζομένη ευλαβώς έκτυπον, Σον πάνσεπτον Κυκκώτισσα, πληρούται χαρμονής και κράζει·

Αλληλούϊα.

Τις υμνήσει αξίως, δωρεών Σου τον πλούτον, Κυκκώτισσα ο πάσι παρέχεις; Το παιδίον γαρ προσκομισθέν, ως νεκρόν Εικόνι Ση σεπτή πάναγνε, ανέστησας και έπιθες, γεννήτορας αυτού κραυγάζειν·

Χαίρε, η έγερσις τεθνεώτων·

χαίρε, εκτύπωσις των μελλόντων.

Χαίρε, των γονέων φωνών επακούουσα·

χαίρε, των δικαίων λιταίς ους η κλίνουσα.

Χαίρε, νάμα ότι έβλυσας εκ της πέτρας θαυμαστώς·

χαίρε, κλαύμα ότι έπαυσας των θρηνούντων αλγεινώς.

Χαίρε, των εμπυρέτων νοσημάτων η δρόσος·

χαίρε, των δαιμονίων η ανίατος νόσος.

Χαίρε, πιστών ψυχής αγαλλίαμα·

χαίρε, ημών ατίμητον σέμνωμα.

Χαίρε, πνοή ζωτικής επιπνοίας·

χαίρε, πηγή αϊδίου ευκλείας.

Χαίροις Μήτερ Κυκκώτισσα.

Ύμνους υφαίνουσί Σοι, τα στρουθία του δάσους, Κυκκώτισσα και πλήθη μερόπων, συν Αγγέλων παμφώτων χοροίς, ότι πάσης πέλεις ορατής κτίσεως, και αοράτου άνασσα, πιστούς αναβοάν ποθούσα·

Αλληλούϊα.

Φαίνεις τη υφηλίω, Σων θαυμάτων ακτίσι, Κυκκώτισσα φωτόλαμπρε Μήτερ, και διώκεις παθών χοϊκών, τον ζοφώδη γνόφον των πιστώς πάντοτε, σπευδόντων τη Ση χάριτι, και ύμνοις μελιχροίς βοώντων·

Χαίρε, αστήρ τηλαυγής αγνείας·

χαίρε, λαμπτήρ βροτών συμπαθείας.

Χαίρε, η δεσμά της στειρότητος λύουσα·

χαίρε, η χαράν θλιβομένοις βραβεύουσα.

Χαίρε, Μήτερ η βαστάζουσα τον Χριστόν Ση δεξιά·

χαίρε, Κόρη πάντας σκέπουσα εν Ση σκέπη κραταιά.

Χαίρε, η της θαλάσσης καταπαύουσα δίνην·

χαίρε, η Σης αγάπης ενδεικνύουσα ψάμμον.

Χαίρε, Μονής του Κύκκου θησαύρισμα·

χαίρε, αυγής παμφώτου στεφάνωμα.

Χαίρε, πιστούς Ελεούσα απαύστως·

χαίρε, βροτοίς βοηθούσα αόκνως.

Χαίροις Μήτερ Κυκκώτισσα.

Χάριτος Σης πλουσίας, απολαύοντες πάντες, υμνούμέν Σε Κυκκώτισσα Μήτερ, και την κεκαλυμμένην μορφήν, Σης σεπτής Εικόνος ευλαβώς πάντοτε, αγνή κατασπαζόμεθα, και πόθω Σω Υιώ βοώμεν·

Αλληλούϊα.

Ψάλλων Σοι ο εκ πάθους, λυτρωθείς ανιάτου, ως έθηκεν αυτού τω τραχήλω, το κολλούριον εν τη Μονή, τη σεπτή Σου πόθω και χαρά έκραζε, Κυκκώτισσα πανύμνητε, ιάσεων παντοίων φρέαρ·

Χαίρε, ταμείον φιλανθρωπίας·

χαίρε, πυξίον φιλευσπλαγχνίας.

Χαίρε, ασφαλές των υμνούντων Σε στήριγμα·

χαίρε, τιμαλφές των τιμώντων Σε κλέϊσμα.

Χαίρε, ότι ηλευθέρωσας πάθους πρόσφυγα τον Σον·

χαίρε, ότι εθεράπευσας Καστορίας τον υιόν.

Χαίρε, η ξενοτρόπως Ελεούσα τον κόσμον·

χαίρε, η αλανθάστως οδηγούσα προς πόλον.

Χαίρε, παστάς Παντάνακτος έμψυχος·

χαίρε, λαμπάς θαυμάτων φωτόλαμπρος.

Χαίρε, πιστών αδιάπτωτον σθένος·

χαίρε, ημών σωτηρία και εύχος.

Χαίροις Μήτερ Κυκκώτισσα.

Ω Μονής Κύκκου γέρας, τιμαλφές Θεοτόκε, η τάχος Ελεούσα Σους δούλους (γ’), καταξίωσον πάντας τυχείν, της εν θείοις δόμοις χαρμονής κρείττονος, αεί τους Σε γεραίροντας, και ψάλλοντας Σω θείω Τόκω·

Αλληλούϊα.

**Η/Υ ΠΗΓΗ:**

**voutsinasilias.blogspot.gr**

<http://voutsinasilias.blogspot.gr/2013/08/9-2.html>